Vznik a vývoj metód sociálnej práce



Podľa Mary Richmondovej je metóda vo všeobecnom zmysle slova usporiadaním série rôznych činností zameraných na dosiahnutie určitého cieľa. 

 „Metodológia je tou časťou vedy, ktorá sa zaoberá budovaním metód, ktorými disponuje vedná oblasť. Naviac, ak vnímame sociálnu prácu viac ako umenie než ako vedu, potom budeme používať skôr termín metodika a budeme ho chápať v zmysle opisu a výskumu „spôsobu alebo spôsobov konania" zaužívaných v sociálnej práci alebo spôsobu postupovania, zodpovedajúceho pevne stanovenému poradiu a stálym zasadám...".

Žilová, A. (2000) pod pojmom metodológia sociálnej práce rozumie vedu, ktorá sa zaoberá teoretickými, gnozeologickými, logickými a psychologickými otázkami metód, metodických postupov a metodík ako aj princípov a zákonov vedeckého bádania ako tvorivého procesu. Žilová (2000) zdôrazňuje, že súčasťou metodológie je aj tvorba, hodnotenie efektu používaných metód, ale aj metód používaných v oblasti empirického výskumu a následne pri tvorbe teoretických zovšeobecnení.

Metodika sociálnej práce predstavuje súhrn známych a vedecky akceptovaných metód, postupov a techník, ktoré sú používané v praktickej i teoretickej rovine sociálnej práce. Žilová (2000) aj Strieženec (1999) sa zhodujú v názore, že metodiku sociálnej práce môžeme chápať ako súbor ustálených pravidiel, ktoré umožňujú, aby si z nich sociálny pracovník vybral najvhodnejší spôsob pomoci pre svojho klienta.

Metodika sociálnej práce ako ucelený súbor pracovných metód alebo postupov sa v oblasti sociálnej práce nezjavila náhle, ale je výsledkom dlhoročného, systematického prispôsobovania pracovných postupov z oblastí humanitných vied potrebám sociálnej práce na strane jednej a úsilia o rozvoj vlastných pracovných postupov na strane druhej. V počiatkoch tohto snaženia sociálna práca využívala predovšetkým metódy z psychológie, sociológie, pedagogiky či ekonómie a pod.. Toto konanie sociálnych pracovníkov bolo podložené snahou o využitie dostupných informácii pri hľadaní odpovedi na konkrétne sociálno-ekonomické problémy. 
Vo vývoji metodiky sociálnej práce je možné identifikovať dva základné smery:

1) Smer, ktorý je charakteristický praktickým používaním niektorých náhodne zvolených metód a ich prispôsobovaním sociálnej realite

Sociálni pracovníci si na základe subjektívneho odhadu volili určitú metódu, ktorou sa podobný problém riešil v ich predchádzajúcej praxi. Pri jej praktickom použití si zaznačovali celý priebeh riešenia prípadu, zaznačovali všetky modifikácie známeho postupu a výsledky, ktoré ním v praxi dosiahli. Tie činností, ktoré viedli k očakávaným výsledkom, odporúčali k používaniu kolegom a rovnako poukazovali na nevhodnosť postupov, ktoré sa ukázali ako chybné. V podstate teda išlo o kolegiálnu podporili, výmenu vlastných skúseností s použitými postupmi, prostredníctvom ktorých dospeli k zlepšeniu klientovej situácie. Bez hlbšej vedeckej analýzy.

2) Smer, ktorý je charakteristický vedeckým spracovaním používaných metodických postupov

Tento smer od svojho začiatku bol postavený na vedeckom úsilí vypracovať súbor vhodných metód pre novo sa rozvíjajúcu oblasť vedeckého poznávania - sociálnu prácu. Išlo najmä o metodické postupy orientované na rozvoj výskumnej činnosti v sociálnej práci. Usiloval sa tiež o vedecké vysvetlenie úspešnosti, či neúspešnosti pracovných postupov, použitých v praktickej činnosti s klientom.
K prvým publikovaným pokusom  o teoretické objasnenie pojmu metóda sociálnej práce v Európe môžeme zaradiť definície uvedené v záverečných prácach študentiek parížskej Ecole Normale Sociale, ktoré boli obhájené v r. 1937 a 1938 a podľa C. de Robertis tieto práce patria k prvým pokusom o definíciu pojmu metóda sociálnej práce. Ich autorkami sú absolventky parížskej ENS : M. Gailhard, J. Lalouette a M. Douroy de Bruignac, ktoré sa v svojich prácach opierali o Richmondovej definíciu metódy. L. Lallouette chápala metódu ako sled fáz – jednotlivých etáp, ktorým sú presne priradené konkrétne činnosti a stanovené je ich presné poradie: zber a analýza faktov, hľadanie príčin, výber dostupných zdrojov a spôsob ich využitia, konanie charakteristické pre sociálnu službu.
Chápanie metódy ako presne stanoveného sledu následných krokov sa v metodológii sociálnej práce s malými modifikáciami udržalo v podstate dodnes.

Od 20. rokov minulého storočia sa hovorí o troch rovnocenných metodických postupoch sociálnej práce a to o :

sociálnej práci s jednotlivcom

sociálnej práci so skupinou a

sociálnej práci s komunitou.

Demarkačným  faktorom sa tak stal počet klientov, s ktorými sociálny pracovník pracuje.
V prácach zaoberajúcich  sa metodikou sociálnej práce sa  môžeme stretnúť s dvoma prístupmi  k definovaniu metódy sociálnej práce:

1. prístup charakteristický snahou definovať metódu na základe jej vonkajších charakteristík, kam môžeme zaradiť, napr. nasledovnú definíciu od Cristiny de Robertis: „Metóda sociálnej práce je spôsob postupovania sociálneho pracovníka, ktorý sa začína prvým stretnutím s klientom a trvá až do skončenia práce s týmto klientom.“ Sem patrí aj Striežencove (1996) chápanie metódy sociálnej práce, ktorý ju vymedzuje ako „postup, návod, ktorým dospievame k výsledku, súhrnu pochodov a pravidiel k dosiahnutiu žiaduceho cieľa.“

2. prístup orientovaný na objasnenie, opísanie a analyzovanie jednotlivých krokov, charakteristických pre konkrétne profesionálne konanie. Charvátová (1999, s. 7) chápe metódu ako „súhrn návodov na splnenie určitej úlohy, ktoré vychádzajú z metodológie príslušného vedeckého alebo aplikovaného odboru s cieľom viac, či menej normatívnym spôsobom zabezpečiť vzájomnú porovnateľnosť rozličných výsledkov.“

V súvislosti s otázkou metód sa stretávame  s termínom technika, resp. techniky sociálnej práce. Techniku sociálnej práce môžeme chápať ako návod na použitie metódy, alebo na jej modifikáciu, prispôsobenie tak, aby zodpovedali špecifickým problémom, vyplývajúcim z klientovej situácie. Technika je tak spôsobom, ktorý umožňuje klientovi v spolupráci so sociálnym pracovníkom niečo získať, niečo dosiahnúť.  Hartl a Hartlová (2000) chápu techniku ako činnosť, alebo tiež aj ako pracovný postup, ktorý slúži k naplneniu vytýčeného cieľa. Metódu tak môžeme chápať ako cestu a techniku ako spôsob, ktorým túto cestu prekonávame. Nákonečný (1996) v tejto súvislosti hovorí o sociálnych technikách, ktoré chápe ako všetko, čo človek robí a to ako vedome i nevedome. Sociálne techniky zahŕňajú rôzne druhy komunikácie, vrátane telesného kontaktu, gestiky či mimiky. Nákonečný (1996) sociálne techniky chápe ako inštrumentálne aktivity, ktorými môžeme dosiahnuť stanovený cieľ v interakcii s inými osobami.
Cristina de Robertis  vývoj metodiky sociálnej práce rozdelila do piatich etáp:

l./ mimovoľné formovanie metód sociálnej práce v období prechodu  od dobročinnej, voluntaristickej podoby sociálnej práce k profesionálnej sociálnej práci (roky 1900-1920),

2./ vypracovanie metodiky sociálnej práce, v Európe výrazne ovplyvnené rozvojom sociálnej práce v USA (roky 1920 - 1940),

3./ prechod od používanej „klasickej" metodiky k jej rozšíreniu a dopracovaniu o metódy zamerané na sociálnu analýzu so zreteľom na realizované úlohy (roky 1940 - 1955),

4./ znovu objavenie významu metódy „case work" (roky 1955 - 1960),

5./ objavenie, respektíve znova objavenie významu práce so skupinou, so spoločnosťou - komunitou, a tiež komplexného prístupu (začínajúc od 60-tych rokov).

Oproti tomu Johannes Schilling proces vývoja metód (a to metódy používané ako v sociálnej práci, tak i v sociálnej pedagogike) rozdelil do štyroch vývojových fáz a to:
1. fáza: začiatky (začiatok 20. storočia)

2. fáza; preberanie amerických modelov (50- roky)

3. fáza: kritika metód (1968 - 1975)

4. fáza: diferenciácia (osemdesiate roky)

Schillingove delenie v podstate akceptuje tie isté skutočnosti vo vývoji metodiky sociálnej práce, podľa ktorých prístupovala  k spracovaniu problematiky aj Cristina de Robertis a predsa v konečnom dôsledku Schilling zdôrazňuje viac vývojový aspekt metodiky sociálnej práce. Čo je možno dané skutočnosťou, že Cristina de Robertis sa zamerala predovšetkým na rozvoj metód používaných v oblasti sociálnych služieb, zatiaľ čo ]. Schilling sa pozerá na vývoj metód sociálnej práce vo všeobecnosti. Optimálnym, pre zachytenie a pochopenie vývoja metód sociálnej práce, sa zdá byť kombinácia Schilingovho prístupu a prístupu C. de Robertis. Pre túto kombináciu hovoria nasledovné skutočnosti.

1. Obdobie, ktoré Schilling označuje ako 1. fázu alebo začiatok vývoja metód, končí podľa Schillinga až v 50. rokoch. Celé toto obdobie je chápané ako zápas o vytvorenie vlastných, t.j. nemeckých metód sociálnej práce/sociálnej pedagogiky. Takéto chápanie neodráža celkový vývoj metód ani len v nemeckej v sociálnej práci/sociálnej pedagogiky, nakoľko nemecká sociálna pedagogika disponovala už v tomto období väčším počtom metód.

2. Štvrtá a piata etapa vo vývoji metód sociálnej prace v modeli vypracovanom Cristinou de Robertis sa orientuje na dianie v oblasti troch klasických metód sociálnej práce a to sociálnej práce v oblasti sociálnych služieb s jednotlivcom, so skupinou a komunitou. Crislina de Robertis sa nezaoberá bližšie vývojom iných, tzv. moderných metód sociálnej práce.

3. Časovú hranicu, ako u Schillinga tak i u Robertis predstavujú 80-te roky, teda ani jeden model, nezachytáva vývoj metód počas posledných dvoch desaťročí.

Vychádzajúc z uvedeného potom môžeme vo vývoji metodiky sociálnej práce identifikovať 6 výrazných období:

1./ mimovoľné formovanie v období prechodu od dobročinnej, voluntaristickej podoby sociálnej práce k profesionálnej sociálnej práci (roky 1900 - 1920)

V počiatočných fázach formovania sa sociálnej práce, ako vednej disciplíny, nemôžeme hovoriť o existencii uceleného systému pracovných postupov v sociálnej práci. Používané pracovné postupy bolí sociálnymi pracovníkmi volené buďto náhodne, na základe podobnosti so situáciou z inej oblasti ( napr. z pedagogiky, psychológie ap.), alebo intuitívne na základe životných skúseností sociálneho pracovníka. Až so zvyšujúcim sa počtom klientov sociálnej práce prichádza k snahe o vybudovanie jej vedeckého základu a tým aj o vybudovanie súboru overených pracovných

postupov, ktoré by pomáhali sociálnym pracovníkom úspešne riešiť jednotlivé sociálne prípady.

Veľkým impulzom pre rozvoj metód sociálnej práce bol vznik jednotlivých škôl sociálnej práce, ktoré sa o. i. zameriavali aj na prípravu sociálnych pracovníkov v oblasti vhodných metodických postupov používaných v praxi sociálnej práce. Je to obdobie, v ktorom vychádza klasické dielo z oblasti metód sociálnej práce Social Diagnosis od Mary Richmond.

2./ vypracovanie metodiky sociálnej práce, výrazne ovplyvnené rozvojom sociálnej práce v USA (roky 1920 -1940)

V tomto období vyšiel francúzsky preklad diela Mary Richmondovej - Nové metódy asistencie, sociálnych služieb a individuálnej práce (1926), ktoré sa rýchlo rozšírilo v celej Európe, a to aj preto, že v roku 1928 sa v Paríži uskutočnil prvý medzinárodný kongres zameraný na sociálne služby, ktorého sa zúčastnilo 1033 delegátov. Na kongrese sa diskutovalo aj o Richmondovej práci. Kongresu sa zúčastnili všetky zakladateľky (zakladatelia) škôl sociálnej práce. Z konferenčných príspevkov bol spracovaný materiál o rozsahu 2548 strán, z čoho problematike metód individuálnej sociálnej práce bolo venovaných 287 strán. V tridsiatich rokoch sa rozpracovali najmä nasledovné metódy sociálnej práce: sociálna diagnostika, plánovanie postupov sociálnej práce - etapy sociálnej práce, sociálna terapia.

Ich rýchlemu rozšíreniu napomohli aj ďalšie dva medzinárodné kongresy, a to v roku 1932 vo Frankfurte (zameraný na sociálne služby a rodinu) a v roku 1936 v Londýne (zameraný na sociálne služby a spoločnosť).

3./ prechod od používanej metodiky k jej rozšíreniu a rozpracovaniu o metódy zamerané na analýzu so zreteľom na realizované úlohy (roky 1940-1955)

V tomto období prišlo k posilneniu postavenia sociálnych asistentiek, čomu napomohlo aj organizovanie medzinárodných kongresov, ktoré sa od roku 1946 zameriavali aj na problematiku významu a funkcií sociálnej asistentky, analýzu činností vykonávaných sociálnymi asistentkami a pod. Termín metóda je nahradený termínom „technika - techniky".

Medzi základné techniky boli zaradené:

- návšteva v rodine a dohľad nad ňou

- finančná pomoc

- ošetrovateľská pomoc

- pomoc orientovaná na oblasť hygieny

- psychologická pomoc.

4./ znova objavenie významu metódy „case work" (roky 1955 -1960)

Špecifické problémy v povojnovom období viedli v oblasti sociálnej práce k niektorým zmenám. A to:

- k presunu významu od výkonovej, individuálnej práce k administratívnemu chápaniu sociálnej práce

- odtrhnutiu výkonovej časti sociálnej práce (teda priamej práce s klientom) od administratívnej časti tejto práce.

Metóda case work začala opätovne nadobúdať na popularite medzi sociálnymi asistentkami po Medzinárodnej konferencii sociálnej práce v roku 1950 v Paríži. Po Konferencii sa vďaka finančnej podpore z USA na niektorých sociálnych školách začala vyučovať metóda „case work". Napríklad Škola v Paríži pripravovala sociálnych pracovníkov prevažne židovského pôvodu, krorí mali ísť pracovať do Izraelu a Severnej Afriky. Metóda case work sa rozšírila aj vďaka OSN, ktorá v rokoch 1950-1953 organizovala odborné semináre pre prípravu sociálnych asistentiek, na ktorých sa sociálni pracovníci oboznamovali s metódou case work. ANAS zakomponovala do obsahu vzdelávacích seminárov aj potrebné poznatky z psychológie a ich význam práve pri používaní metódy case work.

Rýchlemu rozšíreniu metódy case work napomáhala aj politická atmosféra. V období tzv. studenej vojny, sa západná Európa orientovala na USA nielen pre ekonomickú pomoc, ktorú USA poskytovali jednotlivým krajinám, ale aj preto, že jej boli cudzie sociálno-politické princípy „východu", na ktorých sa budovala sociálna práca v ZSSR. 0 znovu objavení metódy case work v Európe hovoríme aj preto, že Európske krajiny mechanicky neprevzali metódu vypracovanú Mary Richmondovou, ale snažili sa v tejto metóde využiť poznatky z psychológie a najmä psychoanalýzy.

Dopad zdôrazňovania významu metódy case work viedol k niekoľkým zmenám:

1./ znamenal prechod od sociálnej asistencie, ktorá bola závislá od politiky konkrétnej inštitúcie a jej cieľov, k orientácii na podporu jednotlivca zameranú na dosiahnutie samostatnosti,

2./ case work vyžadoval čo najkomplexnejšie znalosti o jednotlivcovi z pohľadu psychológie, sociológie, či práva, čo prispelo k budovaniu sociálnej práce ako vedy,

3./ sociálna práca, ktorá vyžadovala široké spektrum  vedomostí, prestala byť v Európe „dobročinnou činnosťou podliehajúcou panujúcej móde".

4./ táto metóda prispela aj k zmene profilu sociálneho pracovníka, od ktorého sa začali vyžadovať hlbšie znalosti psychológie, pedagogiky, ošetrovateľstva

5./ prísne administratívne nároky, vyžadujúce konkrétne znalosti pre výkon profesie sociálneho pracovníka pozitívne vplývali na vytváranie vnútorne) hierarchie profesie sociálneho pracovníka, pričom prišlo k rozlíšeniu medzi jednotlivými postupmi v závislosti od vzdelania sociálnych pracovníkov. Pre výkon profesie sa na niektorých pracovných pozíciách začína v Európe vyžadovať vzdelávanie univerzitného typu.

5./ kritické obdobie (1961 -1980)

Začiatkom 70. rokov bolo spochybnené klasické delenie metód sociálnej práce a to najmä pod vplyvom prác Pincusa a Minahana. Pincus - Minahan požadujú, aby sociálny pracovník bol schopný používať celý rad metód a intervencií, pričom vychádzajú z tzv. generalistickej podstaty sociálnej práce a reagujú tak vlastne na široké spektrum problémových okruhov, ktorými sa musí sociálny pracovník počas svojej profesionálnej kariéry zaoberať. Najlepším prostriedkom na zvládnutie tohto príliš širokého spektra problémov sa javí nová metóda, ktorú nazvali generalistickou metódou práce odrážajúcou zmienený fakt. Generalistická metóda je vlastne založená na rešpektovaní princípu multifaktoriálnosti a interdisciplinárnosti sociálnej práce.

Dnešná prax potvrdzuje opodstatnenosť ich požiadavky. V realite sa sociálni pracovníci nezaoberajú ten „jednotlivcom", „skupinou" či „komunitou". Každý jedinec je členom určitého spoločenstva bez ohľadu na reálne interpersonálne väzby existujúce v danom spoločenstve a každé ľudské spoločenstvo sa skladá z jeho individuálnych členov. Ak chce byť sociálny pracovník vo svojej práci úspešný, musí rešpektovať všetky fakty, ktoré sa na jeho úspešnosti môžu podieľať, to znamená, že pri práci s jednotlivcom musí mať na zreteli fakt, že tento jednotlivec je členom nejakej konkrétnej užšej i širšej spoločnosti, skupiny, že žije v konkrétnom sociálnom prostredí a naopak. Pri práci so skupinou, musí sociálny pracovník nielen vnímať, akceptovať konkrétnych, jednotlivých členov skupiny, ale musí sa pokúsiť využiť ich ako k rozvoju jednotlivca, tak i celej skupiny.

Klasické delenie metód sociálnej práce podľa počtu zúčastnených klientov, teda na základe kvantitatívneho prvku znevažujúceho nad samotným problémom, kritizovali tiež Schaorta a Bisne. Rauschenbach udáva, že „metodickej trojhviezdičkovosti" odzvonilo. Nehovoríme o „klasických metódach" sociálnych služieb, ale nahradzujeme ich inými výstižnejšími výrazmi ako napríklad:

- formy, spôsoby, koncepcie, princípy práce

- stratégie

- intervencie či intervenčné stratégie

- techniky

- prostriedky.

Diskusie o metódach sociálnej práce napokon vyústili začiatkom osemdesiatych rokov do nového delenia metód používaných v praxi sociálnej práce, pre ktoré je charakteristická deľba metód do dvoch základných prúdov, a to sú metódy viažuce sa na:

1. mikro-prax - metódy orientujúce sa na jednotlivca, rodinu alebo malú skupinu

2. makro-prax – sa zameriava na zlepšenie a zmeny celej spoločnosti. Ide o metódy orientujúce sa na navrhovanie a evaluáciu služieb – teda na sociálnu prácu realizovanú na úrovni komunity. 
Tento model bol niektorými autormi, medzi ktorých patria napríklad Zastrow, Parker, Novotná, Schimmerlingová, Řezníček a ďalší, rozšírený o metódy viažuce sa k mezo-praxi.

S týmto trojrozmerným modelom sa stotožňuje aj väčšina slovenských autorov. K mikrorovine sociálnej práce sa tak viažu metódy používané v práci s jednotlivcom. K mezorovine sociálnej práce patria metódy používané pri práci s rodinou a inými skupinami. K makrorovine sociálnej práce zaraďujeme metódy používané pri práci s komunitou, obcou, spoločnosťou.

Ako nové metódy jednotliví autori uvádzajú:

- poradenstvo, terapiu, supervíziu, 
- procesuálne orientované metódy ako sociálna technika a krízová intervencia

- sociálno-pedagogický pohľad

- multiperspektívne postupy .

Autori sú jednotní v tom, že terminológiu považujú za nejasnú a nesprávnu. Pfaffenberger preto navrhuje hovoriť namiesto o metódach radšej o formách práce, o metodike, o metodických systémoch alebo o metodickej práci a rozlišuje tieto pojmy a ich obsah. Tradičné metódy a praktické kompetencie sociálnych služieb nestačili pri identifikáciu profesie. Kvalitatívne nové sociálne krízové stavy viedli k rozvoju a diferenciácii nových formulácii práce a dali do pochodu rozvoj, ktorý sa stal skoro neprehľadným. V tomto období sa case work stala dominantnou metódou v príprave sociálnych pracovníkov. V jednotlivých školách sociálnej práce sa síce hovorilo aj o sociálnej práci so skupinou či komunitou, ale tieto metódy sa spomínali ako doplnkové k metóde case work. Až sociálna realita v období 60. rokov znova poukázala na význam sociálnej práce so skupinou, sociálnej práce s komunitou a sociálnej práce orientovanej na spoločnosť ako celok. V Západnej Európe zaznamenali presun obyvateľstva v oblasti zamestnanosti z poľnohospodárstva do priemyslu. Toto obdobie je charakteristické tiež rozvojom technickým, ako aj problémami v oblasti národných ekonomík, politicko-ideologickými problémami a pod..

6./ zmeny v metodike sociálnej práce vo vzťahu ku globalizačným tendenciám

Globalizácia, ktorá sa stala hybným činiteľom práve v období 80. a 90. rokov, ovplyvnila nielen svetovú ekonomiku, ale aj sociálnu realitu v jednotlivých štátoch. Utvoril sa nový ekonomický priestor - Európska únia, so spoločnou menou s možnosťou pracovnej migrácie obyvateľstva EU, s nárastom počtu nezamestnaných, drogovo závislých, s nárastom dlhodobo chorých a terminálne chorých, so zvyšujúcim sa priemerným vekom, nárastom svetovej biedy a hladu na strane jednej a nárastom ekonomickej prosperity niektorých krajín na strane druhej. Táto realita viedla k potrebe prehodnotenia niektorých foriem sociálnej pomoci, na podporu tretieho sektora, na metódy práce so závislými, s chorými na AIDS a pod. Ukázalo sa, že sociálna práca disponuje celistvým súborom metodických postupov, ktoré sú zamerané na najoptimálnejšie riešenie pre klienta v problémovej sociálnej situácie, ktoré sa nemôžu používať izolovane, ale ich úspešnosť je závislá na schopnosti sociálneho pracovníka voliť vhodné kombinácie viacerých pracovných metód. Sociálny pracovník v súčasnosti by mali teda ovládať všetky známe metódy sociálnej práce a vedieť ich vhodne používať. 0 nutnosti používania viacerých metód súčasne hovoríme hneď z niekoľkých dôvodov, a to najmä:

- potreba celistvého spracovania osvedčených pracovných postupov a permanentné dobudovávanie tohto systému je predpokladom kvalitnej a modernej metodiky sociálnej práce,

- kvalitne prepracovaná melodika je predpokladom oboznámenia sa s celým jej rozsahom profesionálnymi sociálnymi pracovníkmi oko aj dobrovoľníkmi, t.j. profesionálnou prípravou sociálnych pracovníkov v oblasti metód sociálnej práce,

- praktické ovládanie metód sociálnej práce je predpokladom adekvátnej voľby vhodnej formy pracovnej metódy sociálneho pracovníka s konkrétnym klientom.

V súčasnosti môžeme hovoriť o komplexnom systéme metód sociálnej práce, čiže o existujúcej metodike sociálnej práce. Napriek tomu, tento systém nepokladáme za uzavretý a nemenný. Je samozrejme, že do tohto systému budú patriť ďalšie metódy, najmä metódy orientujúce sa na oblasť inštitucionálnej sociálnej práce a prácu so spoločnosťou. Tieto metódy, poznamenané novým prístupom k chápaniu sociálnych problémov a interakcie jednotlivec - spoločnosť, sa v zvýšenej miere začali rozvíjať začiatkom osemdesiatych rokov. Predpokladáme, že najmä sociálna práca so spoločnosťou môže priniesť nové a svojím dosahom významné metodické postupy do sociálnej práce, ovplyvnené novým typom spoločnosti, ktorá vznikla na konci minulého storočia - EU. Existujúce systémy sociálnej práce sa líšia aj v dôsledku rôznorodého prístupu jednotlivých autorov k riešeniu tejto problematiky. Pri objasňovaní metodických postupov sa v metodike sociálnej práce postupne vytvorilo viacero kritérií alebo hľadísk, ktoré majú funkciu indikátora, teda prvku určujúceho zaradenie - respektíve nezaradenie konkrétnej pracovnej metódy do skupiny. K najfrekventovanejším indikátorom je možné zaradiť napríklad časové, demografické, statusové, výkonové či činnostné hľadisko.

Klasifikácia metód
Sociálna práca  podobne ako je tomu napríklad v psychológii, filozofii, pedagogike, sociológii atď, používa metódy, ktoré by sme mohli zatriediť do troch skupín:
1. metódy používané takmer vo všetkých spoločensko-vedných disciplínach, samozrejme po ich aplikácii na konkrétnu oblasť poznania. Patria sem metódy ako napr. analytická  metóda - logicko-analytická (alebo regresívna) metóda, syntetická alebo progresívna metóda, induktívny metóda, deduktívna metóda, genetická metóda, deskriptívna metóda, empirická metóda, výskumné metódy a pod.

2. metódy spoločné viacerým disciplínam. Používané predovšetkým v psychológii, pedagogike, sociológii a sociálnej práci a v niektorých iných vedných disciplínach: Napr. Morenova sociometrická metóda, metóda kauzálnych atribúcií, zážitkové metódy, exemplifikácie, heuristika, metódy optimálnej komunikácie, hodnotenie.

3. metódy vlastné sociálnej práci, teda metódy, ktoré vznikli priamo v oblasti praxe sociálnej práce. Ide o širokú skupinu metód, ktoré z hľadiska ich vnútorných charakteristík môžeme na základe určitých demarkačných hľadísk rozdeliť napr. do nasledovných skupín:

Časové hľadisko

Klasické metódy

Sociálna práca s jednotlivcom, prípadová SP,

Sociálna práca so skupinou,

Sociálna práca s komunitou.

Moderné metódy

Sociálna management,

Sociálne projektovanie,

Sociálne plánovanie.

Demografické hľadisko

Deliacich faktorov je viacero, napr. vek, kedy môžeme hovoriť o:

· sociálnej práci s deťmi,

· sociálnej práci s mládežou,

· sociálnej práci s dospelou populáciou,

· sociálnej práci s občanmi vyššieho veku,

alebo pohlavie, na základe čoho môžeme hovoriť o sociálnej práci so ženami a o sociálnej práci s mužmi, podľa príslušnosti k etniku potom ide napr. o sociálnu prácu s etnickými skupinami alebo u nás sociálnu prácu s Rómami a pod.

Statusové hľadisko

Deliacim faktorom je postavenie klienta v spoločnosti:
· sociálna práca so zamestnanými,

· sociálna práca s bezdomovcami,

· sociálna práca so spoločensky neprispôsobenými osobami,

· sociálna práca s migrantami,

· sociálna práca s etnickými minoritami, atď.

Podľa miesta výkonu

· sociálna práca terénna,

· sociálna práca inštitucionálna,

· sociálna práca komunitná,

· sociálna práca ambulantná.

Podľa druhu vykonávanej činnosti/aktivity

· sociálne služby,

· sociálne poradenstvo,

· sociálna prevencia,

· sociálnoprávna ochrana,

· penitencionárna a postpenitencionárna starostlivosť,

· supervízia,

· dávky

· poistenie,

· mediácia,

· náhradná rodinná starostlivosť,

· sprostredkovanie,

· sociálna terapia,

· krízová intervencia,

· streetwork,

· sociálny výskum,

· sociálna diagnostika,

· vzdelávanie profesionálov, atď.

Pričom práve toto hľadisko najvýraznejšie odráža obsahovú rôznorodosť metód sociálnej práce. Možno práve praktické poznanie, že sociálny pracovník nevystačí vo svojej praxi s jedinou „správnou“ metódou, ale musí pri svojej práci využívať viacero metód., ktoré obmieňa podľa potreby, bolo pre väčšinu teoretikov, zaoberajúcich sa metodikou sociálnej práce, dôvodom pre prijatie delenia metód sociálnej práce v závislosti na počte klientov. V praxi sa v sociálnej práci tzv. čisté metódy takmer nepoužívajú. Každá metóda, používaná v reálnej praxi, obsahuje v sebe aj prvky iných metód.
Metódy sociálnej práce sú aplikované v klientovom prirodzenom svete.
Týkajú sa:

·  štruktúry a rozsahu klientovho sveta,

·  miery zvládnutia tohto sveta,

·  vývojových charakteristík,
· možností rozširovania klientovho sveta
Delenie metód z hľadiska klientovho sveta

· Štruktúra a rozsah klientovho sveta
·  metódy soc. práce so zneužívanými, týranými a zanedbávanými deťmi a ich rodinami,

· metódy práce s osamelými rodičmi,

· metódy soc. práce s rodinami v rozvodovom konaní,

· metódy práce s mnohoproblémovými rodinami,

· metódy práce s obeťami násilia v rodine.

· Podľa statusu klienta, ktorý získava podľa miery zvládnutia životných situácií
·   metódy soc. práce so zdravotne znevýhodnenými,

·   s ľuďmi s mentálnym postihnutím,

·   metódy práce s duševne chorými,

·   metódy soc. práce so starými ľuďmi,
· metódy práce so zomierajúcimi (v hospicoch).
· Podľa sveta klienta, ktorý vzniká v dôsledku nezvládnutia určitej životnej situácie
·  metódy soc. práce s užívateľmi omamných a psychotropných látok,

·  so ženami, ktoré poskytujú platené sexuálne služby,

·  metódy soc. práce s rizikovou mládežou,

·  metódy práce s dlhodobo nezamestnanými,

·  metódy soc. práce s bezdomovcami,

·  metódy soc. práce s utečencami,

·  metódy soc.  práce v rámci probačnej a mediačnej služby.
Optimálny výber metód

Každý človek, každý prípad je jedinečný a vyžaduje individuálny prístup.
(( nemôžeme aplikovať metódy šablónovito (( zvýraznená je potreba intuície odbornej spôsobilosti sociálneho pracovníka
Michael Galuske (2001) zastáva názor, že z hľadiska funkcie metodiky, pre vedecké smerovanie sociálnej práce je dôležitejšie venovať sa riešeniu nasledovných  otázok:

· Čo všetko ovplyvňuje využitie existujúcich  metód sociálnej práce?

· Ktoré individuálne charakteristiky osobnosti sociálneho pracovníka pôsobia pri výbere metódy

· Či  a ako ovplyvňuje osobnosť klienta voľbu pracovnej metódy?

· Akým spôsobom ovplyvňuje spoločnosť sociálneho pracovníka pri voľbe konkrétneho pracovného postupu?

· Ako vplýva príslušnosť sociálneho pracovníka ku konkrétnej inštitúcii na jeho profesionálnu orientáciu sa v metodike sociálnej práce?

Metodika sociálnej práce by mala tak sústrediť svoje budúce úsilie na vyriešenie troch základných úloh a to:

· aké perspektívy z hľadiska subjektívneho funkciovania ponúka sociálnemu pracovníkovi (ide najmä o otázky profesionálneho rastu, zvyšovania odbornosti, profesionálneho zvládania záťaže a pod.)
· aké perspektívy ponúka sociálnej práci ako vedeckej i praktickej realite (čím teda prispeje do odbornej diskusie, čo bude predmetom jej výskumu a pod. a akým prínosom budú nové teoretické poznatky pre oblasť praxe),

· aké perspektívy ponúka klientovi (bude sa klient stretávať skôr s pomocou a sprevádzaním alebo s kontrolou a obmedzovaním jeho suverenity?).

Sociálna práca s jednotlivcom – jej vývoj a súčasný stav

Sociálna práca s jednotlivcom je historicky najstaršou metódou sociálnej práce. Toto tvrdenie sa vzťahuje jednak na praktickú rovinu SP, ktorá prestavuje susedskú pomoc a tiež na teoretickú rovinu sociálnej práce. V USA sa už v v 19. storočí stretávame s požiadavkou individuálneho prístupu pri riešení sociálnych problémov v spoločnosti. V roku 1843 bol v USA založený Spolok pre zlepšenie podmienok chudobných, ktorý sa zaoberal otázkami riešenia chudoby  a pristupoval k pomoci chudobným oveľa individuálnejšie. Cieľom  spolku bolo navštevovať chudobných v ich domoch, podporovať ich nakoľko je to potrebné, pomáhať im pri získavaní práce, povzbudzovať ich v dosahovaní samostatnosti a v konečnom dôsledku poskytovať im aj materiálnu pomoc.  
V roku 1877 sa v USA zjednotili charitatívne organizácie do Združenia charitatívnych organizácií. Vznik tohto subjektu dal podnet k rozvoju individuálnej sociálnej práce. Hlavnými tézami tohto združenia bola potreba čo najlepšej evidencie prípadov, význam návštev dobrovoľných sociálnych pracovníkov v rodine klienta a pod. Práve títo rodinní „inšpektori / vizitári“ prispeli k rozvoju sociálnej práce zistením, že  nie všetci chudobní sú rovnakí a preto nesmú byť posudzovaní rovnako a teda je potrebné zaobchádzať s nimi podľa ich individuálnych potrieb.  V roku 1866 na Národnej konferencii charitatívnej a penitencionárnej práce, ktorá sa uskutočnila v Bostone, sa veľa delegátov zasadovalo za prijatie zásad individualizácie sociálnej práce.
V roku 1905 vznikol v USA Spolok služieb v rodine, ku ktorého zakladateľkám patrili i M. Richmondová a Francis H. Kleová. Tento spolok poskytol pomoc viac ako tisícke klientov  a o jej forme a účinnosti si viedol aj záznamy. Mary Richmondová a Francis H. Kleová spracovali tieto záznamy a Spolok ich vydal pod názvom „Social Casework“. Táto práca patrí k najprepracovanejším prácam z oblasti metodiky a jej pričinením sa vo svete udomácnil aj pojem sociálna práca prípadová (social case work). 

Na začiatku 20. storočia boli pre prípadovú prácu charakteristické  najmä nasledovné aktivity:

· hľadanie práce pre členov rodiny, ktoré sa nachádzali v problémoch,

· zabezpečenie školy pre deti,

· umiestnenie deti zanedbávaných, podvyživených a opustených v opatrovateľských inštitúciách, pričom v tejto oblasti dominoval názor, že ak nie je možné zmeniť prostredie, je potrebné vybrať z neho jednotlivca a to i vtedy, ak by malo prísť k rozdeleniu rodiny.
Vývoj názorov na  prípadovú sociálnu prácu v medzivojnovom období si môžeme priblížiť prostredníctvom jej chápania vybranými autormi.

1) Podľa Mary Richmondovej (1922) sa na sociálnej práci s prípadom zúčastňujú procesy, ktoré prostredníctvom svedomitej práce, aktivít, v ktorých sa jednotlivec prispôsobuje prostrediu, rozvíjajú jeho osobnosť.

2) Jeanette Regensburgová chápala prípadovú sociálnu prácu, ako metódu „pozorovania“ (za účasti sociálneho pracovníka) schopnosti klienta postaviť sa čelom k problému ako celku, alebo k jeho časti ako aj pozorovanie jeho praktického konania (činnosti). 

Rozvoj prípadovej sociálnej práce v 20-tych rokoch minulého storočia ovplyvnila aj psychoanalýza, ktorá upriamila pozornosť na príčinno-dôsledkové vzťahy medzi jedincom a jeho prostredím. 
Sociálne a ekonomické zmeny vyvolané veľkou hospodárskou krízou ovplyvnili aj orientáciu prípadovej sociálnej práce. Toto obdobie so sebou prináša rad programov zameraných na boj proti nezamestnanosti. Situácia si vyžiadala, aby sa ekonomický model sociálnej práce nanovo prehodnotil. Do popredia sa dostávajú otázky ako sú napr. 
· triedne rozdiely v normách a hodnotách ako determinanty reakcie na danú situáciu, alebo
·  rodina, dynamika rodinných vzťahov, interakcia medzi členmi rodiny atď.

Závažnosť problémov, spájajúcich niekoľko rokov celé ľudstvo, ako nezamestnanosť, chudoba, kriminalita a iné boli pozadím, na ktorých sa sociálna prípadová práca  začala aj v Európe vnímať ako najlepšie riešenie spomínaných problémov. Do európskej sociálnej práce sa preniesol aj termín, ktorý sa v bývalom Československu neprispôsobil potrebám ani jedného jazyka. Táto skutočnosť bola spôsobená priamym prekladom odborného termínu z americkej angličtiny, pričom sa nerešpektovala skutočnosť, že obsahovo sa pojem „case work“ úplne nestotožňuje s významom sociálnej práce s jednotlivcom. Na túto skutočnosť reagovali aj mnohí autori, kde na tento termín (Social Casework) môžeme nájsť nasledovné označenia:

a) individuálna sociálna práca,

b) sociálna práca s jednotlivcom,

c) prípadová sociálna práca,

d) case work.

Všetky štyri terminologické spojenia sa vzťahujú na aktivity sociálneho pracovníka zamerané na prácu s jedným, konkrétnym klientom. Kým v americkej literatúre sa viac stretávame s pojmom prípadová sociálna práca (case work), v európskej literatúre sa stretávame so všetkými štyrmi typmi, ktoré sú rovnomerne zastúpené. V domácej literatúre sa prevažne používa termín individuálna sociálna práca. Je potrebné tiež do úvahy brať aj skutočnosť, že „prípadová práca“ sa môže viazať aj na skupinu,  či komunitu. Napríklad, ak sa budeme venovať problematike nezamestnanosti v určitej komunite, je možné z jazykového hľadiska označiť túto skutočnosť ako prípad. Termín prípadová sociálna práca môžeme použiť aj vo vzťahu k riešeniu skupiny mladistvých delikventov, ktorí spoločne spáchali trestný čin.
Termín prípadová sociálna práca do teórie sociálnej práce zaviedla u nás M. Krakešová-Došková (1946), ktorá ho použila na označenie individuálneho riešenia problémov jednotlivca, čiže sociálneho prípadu. Sociálnym prípadom, podľa nej je človek, ktorý nie je schopný vlastnými silami prekonávať životné problémy a prekážky, s ktorými sa stretáva pri plnení svojich ľudských funkcií, úloh, rolí ako napr.:

· rodičovská, 
· manželská, 
· hospodárska, 
· výchovná, 

· pracovná atď.

Krakešová vo svojich prácach upozorňovala, že vo väčšine prípadov jednotlivec zlyháva vo viacerých funkciách súčasne. 

Príčinou „zlyhania“,  resp. neschopnosti nájsť riešenie z problémovej situácie býva náhla, nečakaná zmena sociálnej reality (nezamestnanosť, epidémia a pod.), ktorú jednotlivec neočakáva, nie je teda na ňu pripravený. 

Robinsonova vo svojom diele: Premena psychológie na sociálnu prácu prípadovú hovorí o 4 stupňoch vývoja prípadovej sociálnej práce:

1. úsilie spoločnosti zmeniť „sociálne úchylné individuá“ trestom alebo násilím, alebo ich odstrániť či izolovať od spoločnosti (žobráci, chorí, mrzáci),
2. snaha o zavedenie vonkajšej klasifikácie sociálnych prípadov, teda o ich rozdelenie na vdovy, siroty, alkoholikov, zanedbané deti a stanovenie zvláštnych spôsobov práce s jednotlivými skupinami,

3. úsilie o vedeckú analýzu sociálneho problému, ku prispela aj práca Mary Richmondovej Social Diagnosis (Sociálna diagnóza),

4. záujem o samotného klienta – vstup psychológie so snahou nájsť korene problému v osobnej skúsenosti klienta.

V slovenskom jazyku má termín „prípad“ viacero možných obsahov, neoznačuje teda explicitne len prácu s jedným klientom. Ak by sme chceli rešpektovať praktiku slovenského jazyka, mali by sme sa prikloniť k forme: sociálna práca s jednotlivcom a logicky potom sociálna práca so skupinou, atď. 
Pod sociálnou prácou s jednotlivcom sa rozumie priamy kontakt  sociálneho pracovníka s klientom v záujme vyriešenia jeho sociálne problémovej situácie, pričom dôraz sa kladie rovnomerne  na možné vplyvy koreniace v osobnosti klienta (vplyvy mikroprostredia), ako aj na možné vplyvy pôsobiace v jeho okolí. Súčasťou klientovho mikroprostredia, z hľadiska sociálnej práce, je aj jeho rodina, preto pri riešení klientových problémov venujeme rodine a vzťahom v nej mimoriadnu pozornosť. V tomto smere zodpovedá sociálna práca s jednotlivcom americkému chápaniu sociálnej práce prípadovej, ktorá prípadovú sociálnu prácu vymedzuje ako prácu s jednotlivcami a ich rodinami.
Hoci termín sociálna práca s jednotlivcom navodzuje dojem jedinej používanej metódy, v skutočnosti ide o súbor metód zameraných na priamy pracovný kontakt s jedným klientom. Samotná realizácia tejto metódy je veľmi rôznorodá, v závislosti od modelu či prístupu, ktorý si volí sociálny pracovník.

Rozvoj diagnostiky, ako metódy sociálnej práce sa spája aj s 50. rokmi, kedy je badateľný vplyv psychosociálnej, funkcionálnej orientácie na problém. Sociálni pracovníci pri individuálnej sociálnej práci využívajú metódy vychádzajúce nielen z rôznych vedných oblastí, ale tiež z rôznych teoretických prístupov, ktoré sociálni pracovníci obohacujú vlastným, individuálnym štýlom, výsledkom čoho sú nové, originálne prístupy v práci s klientom. Táto rôznosť sa prejavuje predovšetkým v porovnaní americkej a európskej sociálnej práce. Hoci je nesporné, že európska „prípadová“ práca bola formovaná pod vplyvom amerického case worku, neprebrala túto metódu absolútne, ale prispôsobovala si ju vlastným tradíciám a hodnotám. V európskych krajinách sa stretávame s väčším vplyvom pedagogiky na sociálnu prácu, ako je tomu v USA. Sociálna práca sa v stredoeurópskom priestore orientuje viac na prácu s hodnotovými postojmi, s persuáziou, a tiež je tu výraznejšie úsilie o prepojenosť individuálnych problémov s problémami celku a pod. 

Ďalším dôležitým krokom bolo rozšírenie zámerného pôsobenia sociálnych pracovníkov z klientov sociálnej práce aj na formovanie vedomých spoločenských postojov jednotlivých členov spoločnosti.

V 80-tych rokoch sa do popredia dostáva orientácia na svojpomoc. Sociálna práca s jednotlivom patrí k najrozpracovanejším oblastiam metód sociálnej práce. V teoretickej rovine sa sociálna práca zaoberá otázkami životného cyklu, vplyvu rodiny na úspešnú socializáciu jednotlivca, na problémové správanie a možnosti jeho nápravy atď.

Z hľadiska praxe sa očakávania sociálnych pracovníkov upierajú  k otázkam maximalizácie úspešnosti riešenia  individuálnych sociálnych problémov.  V známych metodických postupoch v sociálnej práci s jednotlivcom je možné identifikovať spoločné etapy, ktoré sú obsiahnuté vo všetkých metódach, ktoré sociálny pracovník pri práci s klientom používa.
Etapy a zásady sociálnej práce s jednotlivcom

Termínom etapa označujeme špecifický úsek práce s klientom, ktorý je dobre vydeliteľným úsekom z metódy ako celku.
Každá etapa môže mať vo vzťahu k metóde ako celku svoj vlastný, špecifický cieľ. Sociálna práca s jednotlivcom je komplexom postupných krokov, usporiadaných do celku v určitom logickom slede.

1918 – 1938 – Americká škola, reprezentovaná Richmondovou, Robinsonovou rozdelovali 5 základných etáp sociálnej práce:

1. Etapa sociálnej evidencie a prvého kontaktu

2. Etapa sociálnej  diagnostiky

3. Etapa vypracovania sociálneho plánu

4. Etapa sociálnej terapie

5. Etapa overovania výsledkov (účinkov) sociálnej terapie

- toto delenie stále používa aj Schimmerlingová, Novotná a prevzal to aj Řezníček, ktorý pracoval v USA.
Francúzska škola (1998), reprezentovaná Christinou de Robertis rozdeľuje sociálnu prácu s jednotlivcom na 3 základné etapy:

1. Etapa oboznámenia sa s prípadom

2. Etapa hodnotenia/stanovenie sociálnej diagnózy

3. Etapa intervencie a zakončenia prípadu

Kombináciou oboch prístupov je vytvorený nový model. Nový model je tzv. „kontrolný model“ sociálnych pracovníkov v praxi v prípade, že z rozličných dôvodov sa nedarí úspešne riešiť klientovu situáciu. Tento model sa skladá zo 4 základných etáp:

1. Etapa oboznámenia s prípadom 


2. Etapa sociálneho hodnotenia

* kontakt s klientom




* sociálna diagnostika

* analýza prípadu




*plán práce

* evidencia





* voľba pracovných metód

3. Etapa sociálnej intervencie



4. Etapa zakončenia prípadu

* sociálna terapia

* sociálna rehabilitácia

* resocializačné metódy

* poradenstvo

* obyčajná diskusia s klientom

1. Etapa oboznámenia s prípadom

Sociálny pracovník sa s klientom môže stretnúť za rôznych okolností:

· klient prichádza sám za sociálnym pracovníkom,

· inštitúcia, v ktorej je sociálny pracovník zamestnaný, poverí sociálneho pracovníka prácou s konkrétnym klientom,

· klient prichádza na podnet inej inštitúcie, napr. polície, školy, súdu a pod.,

· na základe upozornenia iného občana alebo inštitúcie je klient predvolaný.

Je vhodné, aby si sociálny pracovník pri oboznamovaní sa s konkrétnym prípadom položil a zodpovedal niekoľko otázok typu: 
„Kto ohlásil prípad?, 
V mene koho?

 Komu je adresovaný prípad (sťažnosť, žiadosť)?“.

V tejto fáze práce s klientom si sociálny pracovník musí uvedomiť, že mnohí klienti (aj keď prichádzajú iniciatívne, aby vyhľadali pomoc) očakávajú od sociálneho pracovníka „lokálne prevzatie zodpovednosti za riešenie vlastného prípadu.. je to dané vplyvom predchádzajúcich skúseností z oblasti medicíny, práva alebo s kontaktom s kňazmi.. Na rozdiel od týchto profesií, kde hlavným aktérom je profesionál, ktorý rozhodne ako ďalej, v sociálnej práci je potrebné, aby profesionál, teda sociálny pracovník od začiatku cielene zaangažoval klienta na riešení jeho vlastného prípadu.
Sociálny pracovník vystupuje v tomto vzťahu ako „sprievodca, poradca“. Hlavným aktérom zostáva klient.

Aktívny prístup klienta je potrebné posilňovať počas celého trvania tohto vzťahu.

a. Prvý kontakt s klientom

Priebeh prvého kontaktu môže byť do značnej miery ovplyvnený dôvodom klientovho príchodu. Buď klienti prichádzajú k sociálnemu pracovníkovi dobrovoľne alebo nedobrovoľne.

Klienti, ktorí prichádzajú dobrovoľne, majú pri prvom kontakte nasledovné pocity:

- túžia, aby ich niekto vypočul,

- túžia, im bola poskytnutá pomoc,

-
prichádzajú si pre radu,

-
dúfajú, že niekto iný je schopný nájsť riešenie ich problému.

Klienti, ktorí prichádzajú nedobrovoľne, ich príchod môže byť sprevádzaný následnými pocitmi:

· pochybnosť o schopnosti profesionála vyriešiť jeho problém,

· nedôvera v odborníkov,

· klient prežíva vlastnú situáciu doprevádzanú často pocitmi bezradnosti, zbytočnosti, vlastného zlyhania,

· odmieta hovoriť o vlastných problémoch, 

· nechuť čokoľvek meniť, či riešiť atď.

Sociálny pracovník by sa mal usilovať o to, aby klient pri prvom stretnutí s ním nadobudol presvedčenie, že:

· sociálny pracovník prejavil o jeho problém skutočný záujem,

· že chápe tento problém tak, ako ho klient predkladá,

· že sociálny pracovník je kompetentný pomôcť mu pri riešení jeho problému.

Najoptimálnejšou formou spolupráce s klientom sociálneho pracovníka pri prvom kontakte je vytvorenie priateľskej atmosféry a otvorenie komunikácie. Sociálny pracovník sa v rámci rozhovoru prostredníctvom spätnej väzby ubezpečuje o správnom pochopení problému z pohľadu klienta. Táto etapa býva charakteristická otvorenosťou klienta voči eventuálnej pomoci, či rade a jeho pripravenosťou nechať sa viesť, ale tiež aktívne spolupracovať pri riešení svojho problému, v závislosti od typu osobnosti klienta.

Sociálny pracovník používa v tejto etape metódy rozhovor a pozorovanie, ktoré umožňujú získať dostatok potrebných informácií pre začatie spolupráce s klientom. Neoceniteľnou pomocou je dobre zvládnutie komunikačných zručnosti, najmä schopnosti zapájať klienta do rozhovoru a schopnosti empatického počúvania. 

Princípy vybudovania kvalitného vzťahu medzi sociálnym pracovníkom a klientom sú:

· individualizácia

· vyjadrovanie pocitov

· kontrolovaná emočná zaujatosť 

· akceptácia 

· neodsudzujúci prístup

· klientovo právo na sebaurčenie

· dôvernosť informácií

K chybám, ktoré môžu  sťažiť spoluprácu sociálneho pracovníka a klienta patria najmä haló efekt (posudzovanie klienta na základe prvého dojmu), zlé načasovanie, nedostatok súkromia pri práci s klientom, autoprojekcia atď.
V etape prvého kontaktu takú zručnosti ako schopnosť vnímavého počúvania, prejavy akceptácie klienta, porozumenie jeho problému, účasť na riešení problému a pod. majú terapeutický účinok.

b. Analýza prípadu (situačná analýza) - anamnéza
1. Osobná analýza/anamnéza – musí obsahovať všetky základné informácie o klientovi, t.j. meno, dátum narodenia, adresa, inf. o priebehu jeho doterajšieho života, vzťah k rodine a k známym, pracovisku, pracovné a iné úspechy či zlyhania a pod. Súčasťou osobnej analýzy sú aj fakty, ktoré klient uvádza ako dôvod stretnutia so sociálnym pracovníkom, taktiež klientove očakávania od stretnutia, možnosti, návrhy.
2. Rodinná analýza/anamnéza – obsahuje základné informácie o všetkých členoch rodiny, analýzu bytových podmienok atď – analýza užšieho prostredia
3. Analýza širšieho prostredia – sociálny pracovník sa usiluje získať všetky dostupné informácie o pracovisku klienta, pri deťoch za pracovisko pokladáme školu.
Analýza prípadu predpokladá:

a) kvalitný zber všetkých informácií, ktoré majú vzťah k danému problému,

b) hľadanie vzájomných súvislostí,

c) analýzu zistených skutočností.

Sociálny pracovník v tejto fáze vyberá z informácií tie najdôležitejšie fakty, ktoré by mohli mať rozhodujúci vplyv na situáciu, resp. na sociálnu kolíziu. Aby bol výber týchto faktov správny, sociálny pracovník si musí stanoviť určité kritériá, na základe ktorých výber faktov uskutočňuje. Tieto kritéria nie sú a nemôžu byť stabilné, ale musia byť dynamicky prispôsobované podľa konkrétneho sociálneho prípadu, ktorý je v tomto vzťahu určujúcim faktorom.

Výsledkom analýz potom je:

a) porozumenie, spoznanie problému, rozpoznanie skutočného konfliktu, ktorý klient chce riešiť

b) zahájenie potreby zmeny = teda toho, čo bude potrebné riešiť 

Podľa zdroja informácií ju delíme:

· Autoanamnéza, resp. subjektívna anamnéza

- ak zdrojom informácií je len samotný klient

· Heteroanamnéza, resp. objektívna anamnéza

- ak informácie o klientovi máme od iných ľudí, väčšinou príbuzných, spolupracovníkov, známych, príp. ich čerpáme z rôznych záznamov.
c. Evidencia

Podľa Richmondovej počas celého obdobia by si mal sociálny pracovník viesť potrebné záznamy, v ktorých by boli obsiahnuté všetky získané informácie. Pre ľahšiu orientáciu a väčšiu prehľadnosť ich odporúča zaradiť do troch informačných skupín:

a) evidencia prípadu – o existencii všetkých sem zaradených informáciách sa sociálny pracovník môže sám v prípade potreby presvedčiť. Ide o evidenciu osôb osobne zúčastnených na prípade.

b) svedecké tvrdenia – ide o výpovede tretích osôb. Krakešová delí informácie do dvoch podskupín:                                                                                                            
- čo svedkovia osobne videli, zažili                    
- čo svedkovia počuli (nepriame svedectvá)

c) iné informácie – sem zaraďuje sociálny pracovník všetky ostatné informácie, ktoré nezaradil do dvoch predchádzajúcich skupín.

2. Etapa sociálneho hodnotenia

Sociálna diagnostika – je činnosť odborníka, ktorej výsledkom je sociálna diagnóza.
Sociálna diagnóza obsahuje informácie:

· o osobnosti klienta, 

· o vzťahoch klienta k jeho užšiemu i širšiemu sociálnemu prostrediu, 

· o situácii, v ktorej sa klient nachádza, 

· reálny popis všeobecnej situácie, v ktorej klient žije, čiže z jeho užšieho i širšieho prostredia.

Sociálny pracovník pri robení záverov pracuje s faktami.

Niektorí autori používajú na označenie výsledného produktu hodnotiacej činnosti, termíny ako:

· sociálna diagnóza,

· psychosociálna bilancia,

· diagnostické hodnotenie a pod.

Sociálny pracovník sa usiluje najskôr o určenie diagnózy, teda hlavného problému, ale už pri odhaľovaní základného sociálneho problému zapája do činnosti aj klienta, ktorý je spoluaktérom diagnostikovania. Po stanovení problému ďalej aktívne pracuje na očakávanej zmene spolu s klientom. 

Sociálny pracovník a klient sa musia vzájomne rešpektovať, čo sa prakticky prejavuje zo strany sociálneho pracovníka rešpektovaním problému klienta a zo strany klienta rešpektovaním voľby dostupných nápravných prostriedkov ako aj foriem práce.

b. Plán práce s klientom

· pri vypracovávaní plánu práce sociálny pracovník musí rešpektovať tri hlavné problémy:

a) špecifickosť cieľov

b) stanovenie kategórie účastníkov zapojených do práce

c) voľbu foriem práce, stratégiu postupov

Plán práce s klientom môže sociálny pracovník urobiť niekoľkými spôsobmi:

a. plán práce vypracuje sociálny pracovník a klienta s ním zoznámi ako s niečím daným, záväzným,

b. plán práce vypracúva sociálny pracovník spolu s klientom.

Medzi klientami sociálnej práce je však pomerne veľká skupina, ktorá v začiatkoch nie je schopná (z rôznych dôvodov) byť rovnocenným partnerom pri tvorbe plánu. V takomto prípade by sociálny pracovník mal vypracovať plán sám a rozložiť ho do jednotlivých krokov.
Takto pripravený plán by mal prediskutovať s klientom.
· v tejto etape sociálny pracovník klientovi nielen predkladá plán práce, ale mu aj vysvetľuje dôvody, pre ktoré zaradil jednotlivé kroky v pracovnom pláne, ako aj očakávania

· v prípade, že by mal klient voči niektorej časti výhrady, alebo by v určitých krokoch v pláne nesúhlasil, sociálny pracovník by mal celý plán ešte raz prehodnotiť

· pôvodný plán práce by mal realizovať len vtedy, ak je to jediný vhodný spôsob riešenia klientových problémov

· inak by mal v spolupráci s klientom vypracovať nový plán, ktorý by vhodne nahradil pôvodný

· sociálny pracovník a klient po odsúhlasení plánu uzatvárajú spolu dohodu (kontrakt) o ďalšom spoločnom postupe, a to formou ústnou (môže byť pre klienta prejavom dôvery v jeho schopnosti a môže ho povzbudiť v jeho úsilí o pozitívnu zmenu) alebo písomnou (je vhodná pri nestabilnom type klienta, pri klientovi, ktorý má nízku motiváciu meniť vlastnú situáciu, alebo ktorý chodí na stretnutia nedisciplinovane).
· forma dohody je závislá od:

- osobnosti klienta

- od miery dôvery v klienta

- od závažnosti sociálneho problému

· po vypracovaní plánu práce a uzavretí dohody a jeho realizácii sociálny pracovník rozpracuje jednotlivé úseky na jednotlivé kroky, ktoré zasadí do realizačného časového plánu a doplní ho menami všetkých zainteresovaných účastníkov tohto procesu, a to ako psychológ, právnik, lekár, manžel, rodičia, súrodenci, kolegovia z práce, školy,...

· všetky osoby zaradené do plánu musia byť vopred o ich úlohách informované a musia sa dobrovoľne podieľať na činnosti

· klient musí byť od samého začiatku partnerom sociálneho pracovníka

· sociálny pracovník a klient spolu plán schvaľujú, rozhodujú spolu o ľuďoch, ktorí by mohli klientovi pomôcť pri realizácii jeho osobnej zmeny.

· ak je klient aktívnym a rovnocenným partnerom sociálneho pracovníka, môže sa uskutočniť celková predpokladaná zmena

Kontrakt a jeho význam

   Po získaní základných informácií, ukončení explorácie klienta a stanovení pracovnej diagnózy by mali poradca a klient uzatvoriť dohodu o ďalšej spolupráci (kontrakt). V niektorých kultúrach býva táto dohoda písomná, u nás sa poradca s klientom rozprávajú o plánovanej spolupráci zvyčajne bez toho, aby to nazývali dohodou. 

   Obsahom poradenského kontraktu sú základné pravidlá a zásady, podľa ktorých budú obaja ďalej pokračovať v práci. Poradca ponúkne klientovi návrh svojej poradenskej stratégie a postupov, môže popísať ťažiskové metódy a formy práce. Hovorí s klientom o prednostiach svojho prístupu aj o jeho úskaliach, zdôrazňuje najmä potrebu klientovej zaangažovanosti na riešení problému. Klient si môže otázkami dopĺňať obraz o tom, čo sa bude diať v rámci poradenskej práce.

   Súčasťou poradenského kontraktu sú aj časové dimenzie spoločnej práce. Poradca s klientom hovoria o tom, ako často sa budú stretávať, koľko potrvá jedna konzultácia a aký počet poradenských stretnutí je plánovaný na riešenie problému (aspoň rámcový údaj ). Pri platenom poradenstve by mali byť v poradenskom kontrakte jednoznačne vyriešené otázky sumy za jednu konzultáciu a spôsobu platenia. Pretože naše poradenstvo bolo donedávna neplatené, mnohí poradcovia majú veľké problémy hovoriť s klientmi o peniazoch. Tým, že odkladajú rozhovor na neurčito vytvárajú zložitú situáciu nie len pre seba, ale najmä pre klienta. Klient je stále v neistote, nevie čo sa deje. Preto je potrebné hneď v úvode vyriešiť túto otázku poradenským kontraktom. V poradenskom kontrakte by sa mali objaviť aj veci, ktoré  sa dotýkajú etiky poradenskej práce. Klient by mal byť informovaný o zásadách mlčanlivosti poradcu, o podmienkach zverejňovania informácií z konzultácií, o prípadnej supervízii či nahrávkach konzultácii. Súčasťou zmluvy by mala byť aj klauzula o možnosti prerušenia spolupráce alebo odstúpenia od zmluvy oboma stranami. 

Poradenská zmluva ústna či písomná spriehľadňuje základný scenár poradenskej práce a jej základné podmienky.
VZŤAH SOC. PRACOVNÍKA (PORADCU) A KLIENTA

Vzťah je chápaný ako dynamické a vzájomné pôsobenie postojov a emócií medzi soc. pracovníkom a klientom, ktorého cieľom je pomôcť klientovi dosiahnuť lepšie prispôsobovanie sa svojmu okoliu. 

Princípy dobrého vzájomného vzťahu:

1. Individualizácia:.
Je to uznanie a porozumenie právam a potrebám každého klienta, aby s ním bolo jednané ako s jedincom, ktorý ma svoje jedinečné kvality.

2. Vyjadrovanie pocitov:
Znamená uznať klientovu potrebu komunikovať vtedy, kedy sa na to cíti dostatočne uvoľnený a pripravený. 

3. Kontrolovaná emočná zaujatosť:
Zaujatosť je uznaním klientovej potreby, primeraným a vhodným spôsobom odpovedať na jeho pocity a emócie. 

4. Akceptácia:
Znamená chápať klienta a jednať s ním taký ako je v skutočnosti a dodržiavať po celú dobu zmysel pre klientovu vnútornú hodnotu a osobnú cenu. 

5. Neodsudzujúci postoj:
 Spočíva v uznaní, že hlavnou úlohou soc. pracovníka je porozumieť a pomôcť klientovi a nie ho posudzovať a odsudzovať.

6. Klientovo sebaurčenie:
Znamená uznanie klientových práv a vysloviť svoje rozhodnutia. 

7. Nutnosť zachovávať dôvernosť informácií:
Informácie, ktoré klient odhalil v spolupráci so soc. pracovníkom musia zostať len medzi nimi dvoma.

 Vzťah medzi klientom a soc. pracovníkom sa vytvára postupne. 

PODMIENKY SPOLUPRÁCE A AKCEPTÁCIA KLIENTA

Sociálny pracovník by mal mať profesionálny záujem na tom, aby klienta zaangažoval a motivoval k zmene chovania, alebo životných podmienok. Klient je však v situácii, kedy sa obáva neznámeho a vedome či nevedome zostáva voči predpokladaným zmenám rezistentný. Často to pokladá za nutné zlo a je pripravený jednať iba formálne.

Pre získanie motivácie k spolupráci je ďalej nutné, aby soc. pracovník prejavil skutočný záujem o klienta a jeho problémy, alebo situáciu. Ďalšou úlohou soc. pracovníka je poznať, čo klient od neho a od samotného zariadenia očakáva. Klienti totiž môžu mať nerealistické, nemiestne či dokonca až nehorázne predstavy o práci soc. pracovníka a o zariadení. Pokiaľ klienti prejavujú obavy je potrebné postupnými krokmi dosiahnuť riešenie. 

Fakt tejto spolupráce môže klientov stigmatizovať (poznačiť), nemusia im vyhovovať ani zásahy do ich súkromia. Často sa stáva, že klienti prichádzajú s niekoľkými problémami naraz. Treba sa rozhodnúť, v ktorých oblastiach je potrebný okamžitý zásah a treba sa postarať o jeho vyriešenie. Ďalej by mal soc. pracovník v spolupráci s klientom zostaviť poradie problémov podľa ich dôležitosti.

V počiatočnej fáze je potrebné si vysvetliť, akú zodpovednosť majú voči sebe klient a soc. pracovník. 

Klientská soc. práca totiž predstavuje formu spolupráce, ktorá by mala byť dobrovoľná a rovnoprávna. Z toho vyplýva možnosť rovnocenného vzťahu, do ktorého klient prispieva rovnakou mierou ako soc. pracovník. Klient by teda mal mať príležitosť formulovať podobu tohto vzťahu a stanovovať podmienky jeho zmeny, alebo prispôsobenia. Paternalistický vzťah, sa v západnej soc. práci pokladá za málo účinným pretože v ňom chýba intenzívna spoluúčasť klienta. 


Rešpektovanie slobodného rozhodovania klienta je prvoradou podmienkou úspešnej práce soc. pracovníka. Rešpektuje sa ľudská dôstojnosť klientov, uznáva sa ich svojprávnosť, ale soc. pracovníci spolu s klientmi analyzujú povahu daných problémov a hľadajú možnosti riešenia.


Riešiteľmi problémov však zostávajú klienti a soc. pracovník by mal preberanie zodpovednosti zaňho vedome odmietať. Soc. pracovníci pri tom posudzujú danú problematiku, ale neodsudzujú klienta, ani jeho jednanie. Poukazujú na dôsledky problémového chovania a navrhujú iné možnosti, pričom zároveň upozorňujú na možné sankcie (v prípade, že klienti v danom nežiadúcom jednaní pokračujú).


Doposiaľ v našich pomeroch do značnej miery pretrváva paternalistický prístup ku klientele, ktorý je najviac kombinovaný s istou úradníckou aroganciou.

KONTRAKT S KLIENTOM   


Ak soc. pracovník uzavrie s klientom dohodu o spolupráci je potrebné si presne a jasne stanoviť:

· kto

· čo urobí

· za akých podmienok

· a dokedy.

Splnenie týchto parciálnych úloh je možné potom hodnotiť ako úplné, čiastočné, nedostatočné. Musíme si stanoviť jasný a merateľný cieľ, ale aj smerovanie, ktoré bude soc. pracovník priebežne sledovať a nakoniec ho vyhodnotí. Soc. práca sa totiž veľmi často zaoberá klientmi, ktorých problémy majú dlhodobý charakter. 

Základom úspešnej a účinnej spolupráce na základe dohody je pozitívny, podporný vzťah medzi soc. pracovníkom a klientom. Podmienkou tohto vzťahu zo strany soc. pracovníka je empatia, ústretovosť a rešpekt voči klientovi, ďalej vrelosť a pravdivosť.

Pri riešení jednotlivých problémov je treba:

· presvedčovať klienta o potrebnosti spolupráce 

· nadväzovať na predchádzajúce pracovné kroky

· prechádzať od všeobecného ku konkrétnemu

·  citlivé prekonávanie chvíľ ticha

· pochopenie a verbalizácia pocitov klienta

· otvorený prejav vlastných citov

· zdieľanie vlastných myšlienok a pocitov 

· podpora silných stránok klienta

· rozdeľovať problémy na menšie časti

· sústreďovať sa na tie najdôležitejšie

· konfrontácia ilúzií a reálnych faktov.

FORMULÁCIA CIEĽOV

Soc. pracovník by mal postupovať nasledovne:

1.
zostavenie zoznamu problémov, t.j. toho, čo klient vidí ako problém a má záujem to zmeniť, alebo riešiť

2.
spísanie návrhov a doručení soc. pracovníka, vratane súdom nariadených úloh alebo doporučení

3.
logické zoskupenie problémov do okruhov

4.
predovšetkým však akceptovať okruhy, ktoré si stanoví sám klient

5.
ich doplnenie a úpravy, ktoré urobí soc. pracovník 

6.
spoločná diskusia podľa nasledujúcej schémy:

· ktoré problémy zaťažujú klienta najviac?

· ktoré by mali, ak by neprišlo k ich riešeniu, pre klienta najhoršie dôsledky?

· ktoré by mali, ak by prišlo k ich riešeniu pre klienta najpriaznivejšie dôsledky?

· ktoré problémy majú pre klienta najväčší význam?

· ktoré problémy je možné riešiť s miernym nasadením energie, času a iných zdrojov?

· ktoré sú v podstate neriešiteľné, alebo by vyžadovali neobyčajné nasadenie energie, času a iných zdrojov?

7.
konečný výber dvoch alebo troch najdôležitejších problémov

8.
prihliadnuť k tomu, že problémy klienta zasahujú do jeho rodiny, s ktorou treba tiež spolupracovať.

c. Voľba pracovných metód 

Poslednou súčasťou druhej etapy je voľba takých metodických postupov, ktoré majú najvyšší predpoklad priviesť nás k úspešnému vyriešeniu klientovho problému. Napr. sociálny pracovník sa môže rozhodnúť pre využitie metódy distribúcie klienta, to znamená, že po zvážení reálnych potrieb klienta a vlastných vedomostí, zručností a kompetencií odosiela klienta k inému odborníkovi (napr. k psychiatrovi, psychológovi, na iný typ sociálneho pracoviska, napr. sociálna poisťovňa, úrad práce, azylový dom). Druh problému rozhoduje, či po odoslaní klienta sa spolupráca s klientom ukončí, alebo pokračuje. O tejto skutočnosti rozhoduje aj klient.

3. Etapa sociálnej intervencie

Intervencia predstavuje vlastné jadro sociálnej práce s klientom.

· intervenciou označujeme plánovaný koordinovaný postup pri riešení klientovho prípadu

· sociálny pracovník požíva celú škálu pracovných metód, výber ktorej je závislí od: 
· osobnosti klienta, (vek, a pod)

· problému, s ktorým klient prichádza a 
· prostredia.

· pre individuálnu prácu s klientom je typické, že popri jednej hlavnej metóde, ktoré sociálny pracovník používa, prechádza najčastejšie ku kombinácií viacerých metód, alebo počas kontaktu s ktorým sociálny pracovník účelne strieda jednotlivé metodické postupy

· zo základných metód Van der Laan označil metódu rozhovoru ako zámernú, organizovanú výmenu informácií medzi minimálne dvoma zúčastnenými. Podľa cieľov, ktoré sociálny pracovník sleduje, rozlišujeme nasledovné typy rozhovorov: klasický, diagnostický, poradenský, terapeutický a pod.
Podľa stupňa naliehavosti klientovho problému rozlišujeme intervenciu:
· bežná intervencia – je určená pre klienta, ktorého problém umožňuje postupné pokojné riešenie, kedy sociálny pracovník a klient postupujú podľa vypracovaného plánu, stretávajú sa na pravidelných dohodnutých stretnutiach...
· krízová intervencia – je určená pre klienta v akútnej krízovej situácii, vyžaduje bezodkladný, okamžitý zásah, teda aj bez toho, aby sme si stretnutie vopred dohodli, či naplánovali.
KRÍZA:
· latentná – človek si ju plne neuvedomuje, nechce alebo nemôže pripustiť
·  zjavná – človek si uvedomuje a pripúšťa a uvedomuje krízu, vedome čelí situácii vyvolávajúcej krízu (rozpad manželstva, vzťahu...)

Princípy krízovej intervencie (Matoušek, 2003)

Krízová intervencia by mala byť:
·  okamžitá 

·  ľahko dosiahnuteľná (dobrá sieť centier krízovej intervencie)

·  kontinuálna (pokračovanie spolupráce s odborníkom)

·  pôsobiť ako prevencia pred možným zhoršením stavu

· aktívna pomoc (aktívne podporovať a usmerňovať klientovu energiu – pomoc k svojpomoci)

· poskytovaná v čo najmenej obmedzujúcom prostredí

Do intervencie (okrem samotnej sociálnej terapie) patrí:

· rozhovor,

· písanie žiadostí,

· vedenie klienta k svojpomoci,

· posilňovanie odolnosti klienta,

· výcvik komunikačných zručností,

· objektívne hodnotenie situácie,

· realitná terapia, 

· vedenie iných k pomoci klientovi,

· využívanie vlastných schopností a poznatkov v prospech klienta a to s cieľom podpory klienta v emocionálnej a sociálnej rovine,

· správny odhad a zhodnotenie rizika atď.

Hlavné zásady intervencie:

1. Právo klienta na riešenie vlastného problému v rámci jeho možností a schopností

2. Akceptácia klienta takého, aký je. Viera, že klient je schopný zmeny a že je schopný nápravy vlastnými silami.

3. Hľadať silné stránky klientovej osobnosti. Pri hodnotení situácie a stanovovaní cieľov sociálny pracovník spolupracuje s klientom, snažiac sa nájsť spoločné hodnoty.

4. Mlčanlivosť v osobných veciach klienta.

5. Sociálny pracovník nesie profesionálnu zodpovednosť za dobro rodiny. Rodinu ako celok nikdy nepúšťa zo zreteľa, bez ohľadu na to, či intervenciu potrebuje jej jeden člen, alebo viacero členov jednej rodiny.

6. Sociálny pracovník je zodpovedný nielen pred klientom, ale aj pred sebou samotným, spoločnosťou a pred profesionálnou obcou a pod.

7. Novinky treba používať v zhode so stanovenými cieľmi práce. Nové informácie, ktoré môžu mať pre klienta význam, je sociálny pracovník povinný sprístupniť.

Diskusia

· diskusia s klientom má byť jednou z foriem práce, ktoré musia byť prítomné počas celého kontaktu sociálneho pracovníka s klientom 

· má byť vecná, otvorená, má byť výsledkom empatického prístupu sociálneho pracovníka ku klientovi

· v záverečnej etape práce s klientom má diskusia obsiahnuť rekapituláciu celého obdobia spolupráce s jasným zhodnotením všetkých kladov i záporov, ktoré táto spolupráca priniesla

· v rámci diskusie si sociálny pracovník permanentne overuje, ako sa klient vyrovnáva s vlastnou situáciou

4. Etapa zakončenia prípadu

· sociálny pracovník ukončuje prácu s klientom z dôvodov:
· že spolu s klientom vyriešili problém; klient by mal odchádzať s dôverou vo vlastné schopnosti, že dokáže do budúcnosti prevziať iniciatívu za riešenie možných ďalších problémov sám
· ak klient dlhodobo odmieta zodpovedne pristupovať k riešeniu vlastných problémov; Klient (v prípade, že ide o dospelú osobu disponujúcu so všetkými svojimi právami) môže odmietnuť zúčastniť sa zmeny, ktorú mu predkladá sociálny pracovník:
a) ak týmto svojím konaním neohrozuje svoju vlastnú existenciu 
b) ak neohrozuje osoby, ktoré sú na ňom závislé, napr. maloleté deti
c) ak svojím postojom a správaním neporušuje platný právny poriadok
· akokoľvek je to v našich podmienkach nezvyklé, sociálny pracovník je povinný akceptovať rozhodnutie klienta. Ak sa napr. klient rozhodne žiť ako bezdomovec, sociálny pracovník mu môže ponúknuť pomoc pri riešení jeho situácie, ale ak bude klient trvať na tom, že aj naďalej chce žiť ako bezdomovec, sociálny pracovník by mal jeho rozhodnutie akceptovať
· zmena bydliska klienta, respektíve sociálneho pracovníka
· k špecifickým dôvodom na ukončenie práce s klientom patrí: napr. nástup klienta do výkonu trestu odňatia slobody, na liečenie alebo exitus.
Na výkon sociálneho pracovníka okrem znalostí z oblasti metodiky sociálnej práce má vplyv aj jeho osobná orientácia na niektorý z prúdov existujúcich v sociálnej práci.
V sociálnej práci s jednotlivcom môžeme identifikovať najmä nasledovné prúdy:

· psychosociálny ( k predstaviteľom patrí napr. F. Hollisová, Hamiltonová, Austin),

· funkcionálny (Taft, Robinsonova, Smaleyová),
· prístup orientovaný na riešenie problému (Perlmanová),
· prístup orientovaný na úlohy (Reid, Epsteinová),
· behaviorálny (Thomas).
Okrem uvedených smerov sociálnej práci s jednotlivcom sa môžeme stretnúť tiež s delením ktoré vychádza podľa prevahy poskytovanej aktivity zo strany sociálneho pracovníka a síce:
· diagnostický alebo medicínsky smer

(Tento prístup je založený na prístupe expert – klient, sociálny pracovník je chápaný ako „odborník“ na klientove problémy, najmä na oblasť diagnostiky, odhaľovania „chorých aspektov“ v správaní sa klienta a na odporúčanie jeho liečby-terapie.)

· terapeutický smer

(Terapeuticky orientovaná sociálna práca sa usilovala poskytnúť jedincovi možnosť vytvoriť si so sociálnym pracovníkom vzťah založený na dôvere a spolupráci. Najmä posunutie riešenia problémov klienta do oblasti rodinnej terapie môžeme hodnotiť ako prínos k rozvoju metód sociálnej práce.)
· biograficky orientovaná sociálna práca

(Presadzovaná sociálna práca s jednotlivcom rozširuje vlastný biografický kontext, otnografickú perspektívu, čím sa vytvárajú lepšie možnosti pre pochopenie klienta),
· integračná sociálna práca

(Založená najmä na psychologicko-pedagogickom poradenstve, prostredníctvom ktorého sa usiluje o multifaktoriálnu analýzu problémovej situácie klienta, odhalenie potencionálnych rozporov a predloženie čo najširšej ponuky možných riešení. Integračný prístup sa orientuje aj na zapojenie okolia do riešenia klientovho problému.)

· multifunkčné prístupy

(Boli vypracované v sociálnej práci so zameraním na tzv. rizikového klienta ako sú obete domáceho násilia, závislí na alkohole, drogách, klienti s psychiatrickým ochorením, po výkone trestu atď.)

Sociálnu prácu s jednotlivcom je možné chápať ako formu osobnej  pomoci (Wendt, 1991), ktorá v 20. storočí nadobudla komplexný charakter, vyžadujúci podporu okolia, predovšetkým rodiny. Napriek vstupu ďalších aktérov do prípadu, zotrváva táto metóda na pozíciách pomoci plánovanej pre jedného, konkrétneho klienta.
Pozorovanie ako metóda sociálnej práce
- je to taká technika zberu údajov (získavania faktov), ktorá spočíva v zámernom a cieľavedomom sledovaní zmyslovo vnímateľných javov. Pozorovanie je výhodné najmä preto, lebo vstupná informácia tu postupuje cez pomerne malý počet transformácií, čo znižuje možnosť skreslenia pôvodnej informácie.

Pozorovanie môže byť štandardizované alebo neštandardizované. Pri neštandardizovanom pozorovaní je pre všetkých pozorovateľov záväzne určený len cieľ, inak majú pozorovatelia slobodu rozhodovať o priebehu pozorovania i o výsledkoch pozorovania. Neštandardizované pozorovanie je pomerne málo fomalizované. Výhodou je, že sa umožňuje v samotnom priebehu pozorovania korigovať nevhodný výber sledovaných znakov, prípadne tu možno podľa priebežne zistených faktov zmeniť aj navrhnutú hypotézu. Avšak neštandardizované pozorovanie je veľmi náročnou technikou, ktorú úspešne zvládne len skúsený pozorovateľ. Štandardizované pozorovanie je zas vysoko formalizovanou technikou zberu údajov, kde je striktne určené, čo má pozorovateľ sledovať (určené sú nielen znaky, ale aj varianty znakov), záväzne je určený spôsob a okolnosti pozorovania, spôsob kategorizácie i záznamu údajov do vopred pripraveného záznamového hárku a býva určené aj chovanie pozorovateľa. Zmyslom takéhoto vysokého stupňa formalizácie je zaistiť, aby rôzni pozorovatelia pri pozorovaní toho istého javu dospeli k súhlasným a najmä navzájom porovnateľným výsledkom, teda aby sa zaistila reliabilita pozorovania Tu sa vytvoria optimálne podmienky na porovnateľnosť výsledkov rôznych pozorovaní od rôznych pozorovateľov.

Iný spôsob triedenia delí pozorovanie na základe toho, či pozorovaní jedinci si môžu byť vedomí toho, že sú pozorovaní, alebo či pozorovanie má byť skryté pred pozorovanými. Potom hovoríme o skrytom a zjavnom pozorovaní. Zvláštnym druhom pozorovania je pozorovanie zúčastnené,  keď výskumník prijíma rolu člena pozorovanej skupiny, zúčastňuje sa na jej rozličných činnostiach, pričom vlastný výskumný zámer býva utajený pred pozorovanými osobami.

O pozorovaní je vedený protokol, kde sú uvádzané informácie o výsledkoch pozorovania (napr. pri štandardizovanom pozorovaní sa vyplňuje záznamový hárok), ďalej sú tu uvedené spresňujúce informácie o predmete pozorovania, informácie o mieste a čase pozorovania, o tom , kto vykonal pozorovanie a záznam, informácie o výskyte náhodných faktorov a interpretačné a metodické pripomienky pozorovateľa. 

Pri pozorovaní sa zameriavame za zachytenie vonkajšieho správania klienta. Predmetom pozorovania sú motorické prejavy (nepokoj, instabilita, gestikulácia, pohyb rôznych častí tela),  komunikácia (obsah, zrozumiteľnosť, neverbálne prejavy) emocionalita (temperament, nálady a ich striedanie) sociabilita (vzťah k sociálnemu okoliu, schopnosť kooperácie, izolácia).


Jedným zo subjektívnych faktorov pozorovania je vnímanie. Keby vnímanie ľudí bolo objektívne, videli by veci, vzťahy a situácie rovnako. Vnímanie ovplyvňuje minulá skúsenosť, aktuálne emócie a potreby, postoj k sebe samému, predsudky, vopred získané informácie. Znamená to, že vnímanie človeka a teda aj pozorovanie je značne subjektívne a poradca by sa ho mal snažiť objektivizovať poznávaním ďalších faktov. Na základe pozorovania, preštudovaných materiálov a rozhovoru s klientom sa stanovuje pracovná diagnostická hypotéza, ktorá sa v ďalšom procese diagnostiky alebo práce s klientom overuje.

                                Rozhovor ako metóda sociálnej práce

     Popri pozorovaní je rozhovor najfrekventovanejšou diagnostickou technikou. 

V. Smékal ho chápe ako zámernú, organizovanú konverzáciu, v ktorej skúmaná osoba alebo kolektív odpovedá na otázky kladené skúmateľom, alebo samostatne hovorí o svojich problémoch.

P. Vajcík ho označuje ako cieľavedomé, plánované a usmernené zhováranie sa priamo so skúmaným objektom.

Rozhovor môže poskytnúť také informácie, aké by sme inými metódami nezískali a preto ho mnohí autori pokladajú za základnú a najvýznamnejšiu metódu. Metódou rozhovoru získavame informácie o súčasnom stave, spôsobe života, čo vie o tom klient, ako hodnotí prostredie, informácie o prostredí, v ktorom žije, o kultúrnej a materiálnej úrovni. Tieto informácie umožňujú pochopiť klientove problémy, spoznať, aký je to človek, ako hodnotí a prežíva udalosti, ktoré prežil a akú má povahu.

Podľa Košča rozlišujeme dva základné typy interview:
1. Štandardizované interview – typ rozhovoru, ktorý má pevnú štruktúru, dodržiava sa poradie otázok a ich presná formulácia, dodržiavajú sa štandardné podmienky, čo umožňuje porovnávanie výsledkov, znižuje chybovosť poradcov, skracuje čas.

2. Neštandardizované interview – nemá určené poradie a záväzné formulácie otázok. Problematika nie je detailne známa, ale má postavený cieľ. Celý rozhovor je závislá od poznania a umenia poradcu a spontánnosti klienta. Tento typ interview má dve krajné polohy:

a/ neriadené interview – v ktorom poradca zasahuje len veľmi málo do prejavu klienta

b/ riadené interview – v ktorom poradca usmerňuje a tematicky vedie klienta, aby príliš neodbočoval do nepotrebných detailov.

V poradenskej praxi sa najčastejšie používa pološtandardizované interview, v ktorom sa dopĺňajú prvku štandardizovaného a neštandardizovaného interview.

Otázky v interview

1. Zatvorené – nazývajú sa tiež direktívnymi, sú to otázky, pri ktorých sa predpokladajú pevné alternatívy odpovedí. Môžu byť dichotómne /áno-nie/, trichotómne /áno-nie-neviem/. Zatvorené otázky zvádzajú k povrchnosti. Preto je správne kombinovať ich s otvorenými otázkami.

2. Otvorené – dávajú klientovi možnosť prejavu a voľnosť. Môžu byť priame, nepriame alebo projektívne.
Aplikácia otvorených a zatvorených otázok tiež súvisí s charakterom problému a je podmienená a tým, či ide o interview vstupné, diagnostické alebo terapeutické.

1. VSTUPNÝ ROZHOVOR

     K základným podmienkam metódy rozhovoru patrí vytvorenie príjemnej atmosféry a kladného interpersonálneho vzťahu. Uvoľnená atmosféra, priateľský postoj a prívetivé správanie sa pracovníka sú najdôležitejšími predpokladmi pre vedenie rozhovoru.

     Na rozhovor si musí sociálny pracovník vyhradiť čas. Keď je to prvý rozhovor s klientom v jeho súčasnej situácii, tak nebude kratší ako 30 minút, ale nemal by byť dlhší ako 60 minút. Čas by mal klient vopred vedieť. Tento čas by mal byť dodržaný. Je vhodné, keď sa v zornom poli pracovníka nachádzajú hodiny, ktoré mu umožňujú občas skontrolovať čas a podľa toho ovplyvňovať priebeh rozhovoru. Čas rozhovoru by mal byť dobou, ktorá je chránená. Nesmie byť nikým a ničím vyrušená. Aj obyčajný telefón môže celý rozhovor narušiť.

     Pre rozhovor musíme mať vhodný priestor. Keď chceme klienta dobre vnímať, mali by sme byť v miestnosti sami, bez prítomnosti ďalších osôb. Dôležitá je aj forma sedenia. V miestnosti určenej pre dlhšie a dôležitejšie rozhovory by mal byť preferované sedenie u konferenčného stola, ktoré stavia oboch účastníkov rozhovoru do symetrickej pozície.

     Sociálny pracovník by sa mal pred každým rozhovorom odpútať od toho, čo doteraz robil, uvedomiť si, ako sa sám cíti a odložiť všetky vlastné problémy bokom. Na druhej strane by sa mal pripraviť na nadchádzajúci rozhovor, prelistovať spis. Nepotrebuje na to viac času ako    3 - 5 minút.

Aktivita a pasivita sociálneho pracovníka v rozhovore

     Čím viac priestoru v rozhovore si vezme pre seba pracovník, tým menej ho zostane pre klienta. Pracovník nemá možnosť sám úplne kontrolovať, nakoľko bude aktívny on a nakoľko klient. Môže len niečo navrhovať, presadzovať, uľahčovať alebo niečo zabraňovať. To isté môže aj klient. Výsledná podoba rozhovoru je vždy spoločným dielom oboch.

Z hľadiska rozloženia aktivity a pasivity medzi sociálnym pracovníkom a klientom môžu nastať nasledovné situácie:

1. Pracovník vedie rozhovor a klient odpovedá krátkymi vetami, je neutrálny a niekedy dokonca mlčí. To je pri situácii, keď sa ešte kontakt nenadviazal. Klient možno neverí, že sociálny pracovník má skutočne záujem pomôcť mu.

2. Sociálny pracovník vedie rozhovor a klient rezonuje. Čaká na vedenie rozhovoru od pracovníka, odpovedá spontánnejšie, pridá aj niečo svoje.

3. Klient rozpráva a sociálny pracovník počúva, rezonuje a tým ho nabáda k väčšej aktivite. Kontakt vznikol. Klient zisťuje, že sociálny pracovník je schopný počúvať ho. Keby sociálny pracovník za tejto konštalácie vnášal viac svojich postrehov, komentárov a rád, možno by klient nerozvinul svoju schopnosť otvoriť sa – i voči sebe.

4. Sociálny pracovník a klient vedú dialóg. To je ideálny stav, ale nie bežný. Vyžaduje si to, aby oboch rozhovor tešil, aby medzi nimi vládla dôvera a aby obaja rešpektovali pravidlá, týkajúce sa vzájomnej spolupráce. Takáto situácia sa vyskytne len zriedka a trvá krátko, lebo takýto klient nepotrebuje systematickú pomoc.

Medzi klady metódy rozhovoru patrí bezprostredné a rýchle získavanie informácií, možnosť sledovať klienta v priebehu rozhovoru, napr. jeho mimické prejavy, bezprostredný kontakt, úroveň verbálneho prejavu.

K nedostatkom metódy patrí utlmenie klienta v priebehu rozhovoru – spravidla podmienené obavou, že prezradí intímne zážitky. Je tu nebezpečenstvo, že klient zámerne poskytuje nepravdivé informácie. Napokon samotný výraz tváre a oblečenia klienta môže viesť k neobjektívnemu posúdeniu jeho osobnosti. Najvážnejším nedostatkom metódy rozhovoru je voľnosť interpretácie získaných informácií. Interpretácia je subjektívnej povahy a je známe, že obaja odborníci môžu tú istú informáciu hodnotiť rozdielnym spôsobom.
2. DIAGNOSTICKÝ ROZHOVOR

     Metóda rozhovoru spojená s psychometrickými prvkami sa označuje pojmom diagnostické interview. Od rozhovoru sa líši tým, že má vždy presne ustálený postup a formuláciu otázok s možnosťou ich kvantitatívneho hodnotenia. Diagnostický rozhovor je medzičlánok medzi rozhovorom a dotazníkom Najdôležitejším predpokladom diagnostického rozhovoru je objasnenie určitej oblasti psychického života.

     Hlavnou črtou diagnostického interview je vopred pripravený plán vo forme jednotlivých schém a štandardizácia rozhovoru. Podmienky metodickej prípravy schémy diagnostického interview sú uvedené v práci Michala a Kerlingera.
     Mnohí autori využívali diagnostické interview pri štúdiu školského a výchovného prostredia. Diagnostické interview našlo svoje uplatnenie v detskej klinickej psychológii vo forme projektívnych metód, najmä metód hier.

     Smékal a Michal vypracovali zásady technického postupu a metodickej interpretácie výsledkov diagnostického interview. Cieľom je získať a odhaliť vedecky i prakticky užitočné informácie v diagnostickom procese. Náplňou diagnostického interview je podrobnejšia analýza niektorých životných oblastí. Keďže výsledky získané pomocou interview sú spravidla štandardizované, zvyšuje sa tým hodnovernosť a spoľahlivosť zistených výsledkov. Technický postup pri riadenom diagnostickom interview, či už podľa schémy alebo projektívnych metód, sa riadi zásadami aplikácie tej – ktorej formy. Jednotlivé otázky majú byť formulované zrozumiteľne, aby klienta podnietili k voľnej výpovedi.

     Diagnostické interview sa má odohrávať v príjemnej atmosfére za kladného postoja klienta k vyšetrovaciemu postupu.

     Diagnostickým interview sa môžeme zamerať na detailnú analýzu niektorých foriem správania v rozličných situáciách, napr. doma, na ulici, v úrade a pod. Umožňuje kvantitatívne hodnotenie jednotlivých otázok. Nedostatok metódy spočíva v možnosti získania nepravdivých informácií. Diagnostické interview pôsobí dojmom skúšky a preto sa klient v priebehu vyšetrenia, najmä na začiatku, intenzívne sústreďuje na formuláciu odpovedí.

     Diagnostické interview sa začleňuje medzi psychologické klinické metódy. Je to metóda, ktorá svojim rozsahom nezapadá len do klinickej psychológie, ale nachádza uplatnenie vo všetkých odboroch, hlavne v poradenskej praxi.

3. TERAPEUTICKÝ /PORADENSKÝ/ ROZHOVOR

     Je základným prostriedkom sociálnej terapie. Nazýva sa tiež záverečným interview a nasleduje po informačnom a diagnostickom rozhovore. Jeho ciele je možné charakterizovať takto:

1. objektívne informovať klienta o sociálnej situácii a možnostiach ako ju upraviť

2. informovať o sociálnom probléme a možných následkoch neprimeraného správania, postojov a o spôsoboch, ako by klient sám mohol sociálny problém zmierniť až prekonať

3. použiť dosiahnuté čiastočné či postupné ciele sociálnej terapie a zlepšenie, na ktorých sa klient aktívne podieľal, k vysloveniu uznania, pochvaly a znovu hovoriť o tých úlohách, v ktorých sklamal

4. kvalitné a objektívne informácie sú totiž základným predpokladom pre kvalitné rozhodovanie klienta

Terapeutický rozhovor má dať príležitosť klientovi čo najaktívnejšie sa ho zúčastniť, vyjadrovať svoje myšlienky, názory a postoje k preberanej problematike. Okrem terapeutického účinku spočíva význam každého rozhovoru v tom, že si sociálny pracovník overí ako klient informácie pochopil, eventuálne si ich zapamätal. Podstatou terapeutického rozhovoru je teda aktivizovať klienta k činnosti, žiaden poradca nerozhoduje za iného. Môže objasňovať, navrhovať alternatívne riešenia, ale rozhodnutie je vždy na klientovi.

Zásady práce s klientom
1. Umožniť klientovi, aby sa na terapii cítil dobre.

Nie je vhodné začať rozhovor neštruktúrovanými, vedychtivými otázkami smerujúcimi k hlbokým citovým problémom a ani sa nehodí začínať žiadosťou o vysvetlenie problematických situácií a udalostí. Takého začiatky vyvolávajú odmietnutie, mlčanie alebo únik. Je vhodné, aktívne zamerať rozhovor k získaniu neohrozujúcich informácií. Dôležitá je aj voľba úvodných viet, ktorými začíname rozhovor.

2. Vzbudiť v ňom záujem o terapiu ako pre niečo, čo samozrejme presahuje povrchné veci.

Aby sme zaujali klienta, musíme mu zároveň ukázať, že náš vzťah sa bude líšiť od väčšiny vzťahov, ktoré zažil s rodinou, rovesníkmi a inými ľuďmi, ktorí sa mu snažili doteraz nezištne pomôcť. Pokus o zaujatie nasleduje po utvorení dobrého citového ovzdušia v terapeutickom vzťahu. To platí pre tých klientov, ktorí prichádzajú so zjavnými obavami. Inak je to u klienta, ktorý sa už vopred voči akejkoľvek angažovanosti obrnil a prichádza bez zjavnej úzkosti a utlmenosti. Často potom prichádza mlčanlivý, odmietavý alebo agresívny. Otvorene odmieta akúkoľvek spoluprácu alebo poslušne odpovedá na otázky a s úsmevom, ktorý vzbudzuje dojem povýšeneckého výsmechu.

3. Doviesť ho k tomu, aby prijal a vážne bral vlastnú úlohu pri určovaní priebehu terapie, t. j. vytvoriť vhodnú motiváciu k spolupráci.

Terapeut má uplatňovať dva postupy – spríjemnenie terapie a zaujatie terapiou a to vždy podľa konkrétnych potrieb klienta. Z pozorovania v čakárni, z uvítania, z usadenia v pracovni by si terapeut mal urobiť obraz, či je klient úzkostlivý a vystrašený alebo či je skôr vzdorovitý a nepriateľský. Dôraz na tieto dva ciele má byť v priebehu rozhovoru menený podľa práve prevládajúcej potreby. Mobilizovať a provokovať klienta k zaujatiu – keď sa zdá klient dosť istý, aby to vydržal a naopak, poskytovať ubezpečenie, keď vzrastá úzkosť.

     Počiatočný kontakt s klientom musí tiež začať budovať vhodnú motiváciu k terapii alebo aspoň k ďalším návštevám. Dospelý klient je už sám schopný zodpovedne sa zaviazať na účasti a preto od neho vyžadujeme, aby prisľúbil svoju spoluprácu na terapii venovanej jeho ťažkostiam. Získať vyjadrenie ochoty, prijať túto podmienku, je nutné počas prvého stretnutia.

Po vytvorení vzťahu spolupráce je hlavná terapeutova aktivita a priamosť, ktorá udržuje plynulosť komunikácie, ako základnej podmienky terapeutickej práce. Ukončenie terapie je vhodné, akonáhle je poznať, že klient dosiahol potrebného pohľadu do svojich problémov, zbavil sa úzkosti a je schopný sa bez ťažkostí zapojiť do všedného života.

Sociálne poradenstvo

Poradenstvo vo forme neodborného, laického „radenia si“ je prítomné v celých dejinách ľudstva. Až na prelome 19.a 20. stor. sa začína formovať poradenstvo ako metóda v niektorých oblastiach ľudskej práce. Do odbornej pracovnej  metódy sa poradenstvo začína transformovať práve v novo sa formujúcej vednej oblasti, v sociálnej práci.

Pri zrode poradenstva v sociálnej práci, teda sociálneho poradenstva, stáli lekári (ako Alice Salomon, Richard Cabot, Berta C. Reynolds), psychológovia (napr.V.Robinsonová, J.S. Plant), sociológovia (Hayes, Payot, Bláha), pedagógovia (H. Radlinská) a pod., ktorí opúšťali hranice vlastnej vednej disciplíny s cieľom napomôcť nájsť riešenia pre klienta. Vlastná, materská disciplína nebola schopná ponúknuť tie riešenia, ktoré by klientov problém minimalizovali, alebo odstránili. Pretože problém, ktorý klient potreboval riešiť, nebol vždy v kompetencii tej - ktorej vednej disciplíny. V psychológii išlo napr. išlo o problematiku narušených partnerských vzťahov, ktorých príčinou bola nezamestnanosť a podobne.

Výsledkom úsilia nájsť riešenie týchto problémov bolo na strane jednej vytvorenie hraničných disciplín ako sociálne lekárstvo, sociálna psychiatria, sociálna psychológia, sociálna pedagogika atď. a na strane druhej rozvoj novej vednej oblasti sociálnej práce, vrátane jej metód ku ktorým patrí aj sociálne poradenstvo. Sociálne poradenstvo, ktoré sa ako metóda začalo rozvíjať na začiatku 20. storočia, sa stalo účinnou pomôckou v práci sociálneho pracovníka. Rozvoju soc. poradenstva napomohli aj prvé teoretické práce zamerané na odborné, vedecké spracovanie poznatkov novej vednej oblasti-sociálnej práce, ktoré v Európe aj v USA sa začali rozširovať v 30.-40. rokoch nášho storočia.

K týmto prácam patria napr. od Alice Salomonovej: Sociálna diagnostika, Sociálna terapia, Robinsonovej: Premena psychológie na sociálnu prácu prípadovú. Veľký význam pre rozvoj soc. poradenstva (SP) mali inštitúcie, ktoré sa prioritne vo svojej činnosti zameriavali práve na poradenstvo. V ČSR, ktoré v tomto období dosahovalo v poradenstve svetovej špičky, vznikli postupne inštitúcie ako napr.: Česká akademie pro  sociální prácu, Masarykova akademie práce, Sociální ústav ČSR a iné.

Táto vo svete úspešne rozvíjaná metóda sociálnej práce, ktorú môžeme pokladať za prvý stupienok v poradenstve u nás je v teoretickej oblasti dnes známa len úzkej skupine ľudí. Je to výsledok násilného prerušenia budovania sociálnej práce ako teoretickej disciplíny po r. 1948. Počas tohto obdobia sa vo svete dobudoval ucelený systém poradenstva, v rámci ktorého môžeme nájsť napr.:

-sociálne poradenstvo, 
- pedagogické poradenstvo, 
- psychologické poradenstvo

-právne poradenstvo, 
- zdravotnícke poradenstvo,

-ekonomické poradenstvo , 
- daňové poradenstvo, 
- ekologické a i..

V súčasnosti môžeme teda hovoriť o vybudovanom systéme odborného poradenstva, ktorý častokrát pracuje s identickým klientom v rámci jeho individuálneho vývinu.

Jednotlivé druhy poradenstva, ktoré sa navzájom dopĺňajú, sa počas vývoja poradenstva vnútorne ďalej diferencovali. Táto diferenciácia bola dôsledkom nárastu klientely v danej oblasti a rozšírenia problematiky, ktorú poradca musel s klientom riešiť. 
U nás týmto vývojom prešlo nerušene predovšetkým psychologické a pedagogické poradenstvo. O týchto dvoch smeroch v slovenskom poradenstve môžeme bez problémov vyhlásiť, že majú dobudovaný poradenský systém, čiže majú:
- jednotné chápanie poradenstva v rámci vednej oblasti,

- rozpracované metodiky a techniky,

- vlastné teoretické práce, ako aj teoretické práce zahraničných odborníkov,

- stanovené, kto a za akých podmienok môže vykonávať poradenstvo,

- majú dobudované vonkajšie atribúty, ku ktorým patrí dobrá legislatíva, existencia „stavovskej“, resp. profesionálnej organizácie, ochraňujúcej záujmy poradcov atď. Po roku 1990 sa do tohto systému veľmi rýchle zapojilo predovšetkým právne a daňové poradenstvo.
Vzhľadom na skutočnosť, že SP svojím dopadom na klienta patrí medzi poradenstvo psychologické, zdravotnícke či právne, je potrebné aby malo vybudovanú aj vlastnú teoretickú základňu, metodiky a techniky, inštitúcie, ku ktorým sa bude viazať atď, a samozrejme, aby bol dobudovaný aj systém špecializovanej prípravy soc. poradcov, vrátane supervízie.

Sociálna realita každého štátu je natoľko odlišná, že v oblasti teórie sociálnej práce je potrebné ju rešpektovať a pri teoretickom rozpracovávaní soc. práce je potrebné akceptovať sociálnu realitu ako jeden z najvýznamnejších  komponentov v sociálnej práci. Preto v rámci snáh o rozpracovanie teórie SP a soc. terapie je potrebné rešpektovať vlastnú soc. realitu a soc. prostredie.

Sociálne poradenstvo – aj napriek snahám niektorých autorov, je realitou a vo vyspelých krajinách patrí k najdôležitejším častiam systému všeobecného poradenstva.
Sociálne poradenstvo – je najstaršou súčasťou poradenského systému zameraného na človeka.
Z. č. 448/2008 Z. z. o sociálnych službách §19 vymedzuje obsah SP nasledovne:
„Soc. poradenstvo je odborná činnosť zameraná na pomoc fyzickej osobe v nepriaznivej  sociálnej situácii. SP sa vykonáva na úrovni:

· Základného sociálneho poradenstva

· Špecializovaného sociálneho poradenstva“
1. Základné sociálne poradenstvo

- je posúdenie povahy problému fyz. osoby, rodiny alebo komunity, poskytnutie základných informácií o možnostiach riešenia problému a podľa potreby aj odporúčanie a sprostredkovanie ďalšej odbornej pomoci V ňom soc. pracovník poskytuje informácie o existujúcich predpisoch, nariadeniach, obmedzeniach a pod. daných legislatívnymi resp. inými normami a informácie o dostupných formách pomoci. 
Má výrazne informačný charakter. V určitých situáciách môže byť táto úroveň SP postačujúca k tomu, aby klient zvládol ďalšie riešenie sám, bez intervencie soc. pracovníka. V prípade že sociálny pracovník zváži potrebu intervencie iného odborníka, „odošle“ čiže distribuuje klienta k inému odborníkovi. Z uvedeného vyplýva, že táto úroveň v sociálnom poradenstve, má dva výrazné znaky, a to:

A. informačný charakter,

B. distribučný charakter.

Sociálny pracovník tu je v roli poradcu -  informátora alebo poradcu -  distribútora. Od soc. pracovníka sa očakáva zvládnutie najzákladnejších, najbežnejších problémových situácií.

2. Špecializované sociálne poradenstvo

- je zistenie príčin vzniku, charakteru a rozsahu problémov fyzickej osoby, rodiny alebo komunity a poskytnutie im konkrétnej odbornej pomoci

Je určené klientovi, pri ktorom sa ukázalo, že základné SP je nepostačujúce pre odstránenie jeho soc. problémov. Predstavuje kvalitatívne vyšší stupeň, ide o činnosť resp. súbor činností:

· má činnostný charakter, 
· táto činnosť je určená na podporu klienta, na dosiahnutie zmeny spoločenskej reality prostredníctvom podpory klienta 

· zameriava sa na riešenie reálne existujúcich ťažkostí a problémov, kt. sú výsledkom soc. reality klienta, vníma ich ako zaťažujúce a neriešiteľné
· ide o činnosť skôr krátkodobú
· predpokladom úspešnosti činnosti je odbornosť sociálneho pracovníka.
Sociálna realita je príliš široká na to, aby sociálny pracovník – poradca si vždy vystačil len so sumou síce odborných, ale predsa len všeobecných vedomostí, zručností, či postupov a pod. 

Narastajúce spoločenské problémy, rozširujúca sa klientela, ktorá obsahuje všetky vekové kategórie nás zákonite privedie k odbornému špecializovanému poradenstvu, ktoré sa cielene orientuje na určitú oblasť soc. problémov, alebo na určitý okruh soc. klientov. Poradca rozširuje svoje vzdelanie o špecializáciu. Predpokladá zvládnutie prípravy, pracovnú skúsenosť a až potom orientovanie sa na určitý špecifický problém. 
Odborné soc. poradenstvo je určené klientovi. 
Džuka (1991) za klienta pokladá osobu, kt.spĺňa 4 základné predpoklady:

1. vyhľadá poradcu sama,
2. má aspoň minimálnu vôlu vniesť do tejto spolupráce vlastnú iniciatívu,
3.  je ochotná a schopná nadviazať komunikatívny kontakt,
4. svet a samu seba nevníma ako „totálne determinované“.
Soc. pracovník - poradca musí okrem kvalitnej odbornej prípravy, rozšírenej o potrebné poradenské zručnosti disponovať predovšetkým:

· zrelou osobnosťou, 
· morálnym statusom, 
· schopnosťou empatie. 
Rezníček(1994) medzi osobnostné predpoklady zaraďuje aj tvorivosť, flexibilnú dôraznosť, schopnosť improvizácie a pod. Dôležité sú aj výcviky a tréningy v danej oblasti, ale aj supervízia.

